NƏZM – WWW.USTAC.AZ\nOnda balaca idik\nOnda təzə deyildi\nNənəm qoymazdı yerə\nOnda yaxın qonşular\nƏn yad doğmamızıydı.\nBiz ən böyük ağrını\nDoyunca yeməsək də\nUzun nar çubuqları\nBir çaparaq at idi\nAcı sözü bizimçün\nAncaq istyot idi…\nSoyuq qış gecəsində\nQar örtərdi yolları\nİsti nəfəs buxarı…\nYorğandan qısa idi\nOnda dünya balaca\nBöyük idik hamımız\nNenem nağıl deyərdi\nHamı çıxıb gedəcək\nO balaca uşağı\nYayım tarixi Yanvar 23, 2020 Yanvar 23, 2020 Kateqoriyalar "USTAC.AZ", "YAZARLAR", TƏQDİMATLAR, YARADICILQ, YAZARLAREtiketlər AZƏRBAYCAN ŞAİRLƏRİ, MÜSTƏQİL YAZARLAR KONFEDERASİYASI, MYK, NƏZM, USTAC.AZ, Əsmər Hüseyn XanƏsmər Hüseyn Xan üçün bir şərh yazın\nBU DA BİR HƏYAT\nRuhumda qırıqlıq , cusmimdə süstlük,\nGecəmlə gündüzüm dəyişib yerin.\nUzaqda yaxşılıq, yaxında pislik,\nHeç əvəz eləmir biri o birin.\nÜz – üzə dayanıb sevgiylə nifrət,\nBirində şəhadət, birində qəzəb.\nHəyat davam edir, durmayır, fəqət,\nÇoxalmır səadət, azalmır əzab.\nYumruq olan ürək dönüb yumağa,\nİztirab ovuca götürüb sıxır.\nÇatlasa ehtiyac olmaz yamağa,\nİçindən qan deyil, göz yaşı axır!\nŞikayət etmirəm bu da bir həyat,\nAcının altında doğulur şirin.\nAlınıb yeyilib, bitəcək, heyhat,\nAcını bal kimi udsam, afərin!\nYanvar – 2020.\nYayım tarixi Yanvar 22, 2020 Yanvar 22, 2020 Kateqoriyalar "USTAC.AZ", YARADICILQ, YAZARLAREtiketlər NƏZM, TƏVƏKKÜL GORUSLU, USTAC.AZTəvəkkül Goruslu üçün bir şərh yazın\n“Dəvə gördün? – Heç qığın da görmədim!”\nBu kəlamı yaxşı deyib atalar.\nNəyinə lazımdı görəsən dəvə?\nƏvəzində səni minib çapalar!\nGördün ki, dava var, ordan uzaq get,\nYolun ortasında qoy qalsın meyit,\nOğurluq olubsa, ilim-ilim it,\nQoyma səni, oğru bilib tapalar!\nUstac deməz bircə kəlmə boşuna,\nQardaş, namərd heç çıxmasın tuşuna,\nƏvvəl idi, baş tutardın qoşuna,\nİndi səni təzək edib yaparlar!\nYayım tarixi Yanvar 21, 2020 Yanvar 22, 2020 Kateqoriyalar "MAKLER-VİP", "MARALLAR", "USTAC.AZ", "YAZARLAR", 'EV BAZARI', YARADICILQ, YAZARLAR, ZAUR USTACEtiketlər AZƏRBAYCAN MÜƏLLİMLƏRİ, AZƏRBAYCAN PUBLİSİSTLƏRİ, AZƏRBAYCAN ŞAİRLƏRİ, AZƏRBAYCAN YAZARLARI, AZƏRBAYCAN ZABİTLƏRİ, MÜSTƏQİL YAZARLAR KONFEDERASİYASI, MYK, NƏZM, USTAC.AZ, ZAUR USTACZAUR USTAC – RƏZALƏT üçün bir şərh yazın\nYayım tarixi Dekabr 23, 2019 Dekabr 23, 2019 Kateqoriyalar "USTAC.AZ", "YAZARLAR", YARADICILQ, YAZARLAREtiketlər AZƏRBAYCAN JURNALİSTLƏRİ, NƏZM, USTAC.AZ, Əyyub MəmmədovƏyyub Məmmədov üçün bir şərh yazın\nSəhifə 1 Səhifə 2 … Səhifə 48 Sonrakı səhifə


Ağacan Abıyevdən “şortik qalmaqalı”na sərt reaksiya: “Ata-anası görmür o qız necə geyinir?” – Yenicag.Az\nAna Səhifə Banner Ağacan Abıyevdən “şortik qalmaqalı”na sərt reaksiya: “Ata-anası görmür o qız necə geyinir?”\nYeni Çağ Media Qrupu – İyun 19, 2018 - 14:34\nBu fikirləri Yenicag.az-a açıqlamasında Bakı metrosunda gənc qızın şortik geyinməsi ilə bağlı yaranan qalmaqala münasibət bildirən Milli Məclisin deputatı Ağacan Abıyev deyib.\nAğacan Abıyevin fikrincə, valideynlər uşaqlarının geyim məsələsinə diqqətlə yanaşmalıdırlar:\n“Vallah, bu məsələdə siz necə düşünürsüzsə, mən də elə düşünürəm. Sizə bir şey deyim, bizdə geyimə görə qadağa yoxdur, kim necə istəyir, elə də geyinir.\nağacan abıyev, Bakı,


14 oktyabra gedən yol\nErmənistan İnqilab Federasiyasının üzvləri Türkiyə-Ermənistan sazişinə etiraz edirlər, 15 sentyabr 2009\nSARKİSYAN DİASPORA İLƏ DİL TAPA BİLMİR\nOktyabrın 14-də Ermənistanın və Türkiyənin Xarici İşlər nazirləri arasında müvafiq protokolların imzalanmısına qədərki vaxtı Ermənistanın prezidenti Serj Sarkisyan diaspora ilə görüşlərə sərf edir.\nAncaq artıq bir faktı qeyd etmək olar ki, görüşlər arzu edilən nəticəni vermir, hətta xaricdə yaşayan ermənilər Sarkisyanın qaldığı mehmanxananın qarşısında toplaşaraq böyük bir etiraz aksiyası keçirdilər. Diaspora «soyqırımı» iddialarında güzəştə getmək istəmir. İndi xaricdə yaşayan ermənilərin böyük əksəriyyəti Sarkisyanı «tarixi satmaqda» günahlandırırlar.\nErmənistanın siyasəti diasporun və kilsənin münasibətindən çox asılıdır. Sarkisyan nə mümkündürsə onu edir ki, qeyd olunan institutlar ondan razı qalsınlar. Onun problemi çoxdur. O, ordudan böyük siyasətə gəlib və elə bu səbəbdən güman etmək olar ki, ordu və digər güc strukturları hələ onu müdafiə edəcək.\nBəla burasındadır ki, Sarkisyanın bir prezident kimi legitimlik ehtiyatı bir o qədər böyük deyil. O, 50 faizdən bir qədər artıq səslə hakimiyyətə gəlib. Əsas müxalifət partiyası hətta bu göstəriciləri də şübhə altına alır və onun seçki saxtakarlığı vasitəsilə meydana çıxdığını bildirirlər. Seçkidən sonrakı qanlı toqquşmalar da unudulmayıb.\nİndi Sarkisyan bəyan edir ki, sərhədlərin açılmayacağı təqdirdə Türkiyəyə futbol matçına tamaşa etməyə getməyəcək. Amma bu vəd də nəzərə alınmır. Türkiyə isə protokolların qeyd-şərtsiz, heç bir güzəşt olunmadan imzalanacağını bildirir.\nAzərbaycanda isə hər şey öz axarı ilə gedir. Hətta kiçik etiraz aksiyaları da keçirilmir. Hərdən Türkiyənin yürütdüyü siyasətlə bağlı hamı öz gileyini bildirir və daha çox oktyabrın 14-nü gözləyirlər. Amma bütün bunlarla bərabər Bakıda digər proseslər də baş verir ki, onları qeyd etməmək olmur.\nTürkiyə kimi müttəfiqi faktiki olaraq itirən rəsmi Bakı türk dövlətlərinin sammitini keçirdi. Amma burada bir irəliləyişi qeyd etmək vacibdir. Nəticəsindən asılı olmayaraq türk dövlətlərinin sammitinin Naxçıvanda keçirilməsi ağıllı adım idi. Bunu 3 səbəbdən düzgün addım hesab etmək olar. Birincisi, Türkiyə prezidenti də daxil olmaqla türk dövlətlərinin bir hissəsi Naxçıvanda toplaşdı. İkincisi, bir daha nəzərə çatdırıldı ki, təcrid olan təkcə Ermənistan deyil, türk torpağı olan Naxçıvan da çoxdan Ermənistan tərəfindən blokadaya alınıb. Üçüncüsü, sammitdə bir daha Azərbaycanın ərazi bütövlüyü müdafiə olundu. Bəlkə bunu da qeyd etmək yerinə düşər ki, türk dövlətlərinin Şurası yaradıldı. Sonuncu amillə bağlı onu da vurğulamaq vacibdir ki, türk dövlətlərinin avtoritar liderlərinə çox da inanmaq olmaz. Onlar bu gün burada Şura yaradır, sabah isə Şanxay təşkilatının növbəti toplantısına qatılacaqlar.\nArtıq bildirilib ki, Türkiyə ilə Ermənistan arasındakı dialoq Qarabağ probleminə paralel şəkildə həyata keçiriləcək, yəni bunlar ayrı və müstəqil problemlərdir.\nRəsmi Türkiyə əvvəl bildirirdi ki, Azərbaycanın maraqları mütləq nəzərə alınacaq. İndi isə deyirlər ki, Azərbaycanın maraqlarını nəzərə almağa çalışacaqlar...\n14 oktyabr da gəlib keçəcək. Bəlkə də artıq bütün cəmiyyət üçün o keçib gedib. Bilmək olmur ki, çağdaş azərbaycanlını ən çox nə düşündürür? Metroda gediş haqqı, yoxsa Qarabağ problemi və yaxud Türkiyə ilə əlaqələr?


Tahir Kərimov Salyandakı villasını neçiyə satır? “Total”-ın zavodunda partlayış “Bəşər Əsəd ölsə böhran düzələr”- AB Xorvatiya prezidentinin şərəfinə rəsmi ziyafət v Ana və oğlu qəzada öldü Washington Post: ABŞ-ın yeni prezidentinin adı m Ermənistan Rusiya-Türkiyə münasibətlərindən nara Qadınlara siqaret satışı qadağan olundu “Qəzzanı tamamən yox edəcəyik” ̵ Maltadakı təyyarə qəzasında ölənlər agent çıxdı Ziya Məmmədov erası tam bitdi – Avtovağzal Samuxun keçmiş icra başçısı həbsxanada ölüb\n01 İyul 2015 / 16:12 / Baxış sayı: 90 Vaqif Hüseynov Gəncə qiyamında günahlandırılırdı\nƏdliyyə Nazirliyi Penitensiar xidmətin Qobustanda yerləşən həbsxanasında məhkum ölüb. Hüquq müdafiəçisi Eldar Zeynalovun APA-ya verdiyi məlumata görə, dünyasını dəyişən şəxs 75 yaşlı Hüseynov Vaqif Rza oğludur. Məlumata görə, saxlanıldığı kamerada dünyasını dəyişən V. Hüseynov şəkərli diabet və digər xəstəliklərdən əziyyət çəkirmiş.\nQeyd edək ki, V. Hüseynov 1993-94-cü illərdə Samux rayon İcra Hakimiyyətinin başçısı vəzifəsini icra edib. O, 1993-cü ildə Gəncədə baş vermiş dövlət çevrilişində iştirakda və rayon prokuroru Şəmşir Əliyevin öldürülməsində günahlandırılaraq həbs olunub. Qeyd olunan işlərlə əlaqədar V. Hüseynovla yanaşı, onun oğlu və digər iki nəfər də tutulub.


Bakıda açılış merasimine sarımsaq ezenle getdi – Video - Azadliq Xeber\nBakıda açılış merasimine sarımsaq ezenle getdi – Video\nBakıda açılış mərasiminə sarımsaq əzənlə getdi (VİDEO)\n22:24 xeber – “Bakı 2015” ilk Avropa Oyunları əməliyyatlar komitəsi və Bakı Şəhər Baş Polis İdarəsi birgə oyunlar zamanı itən və tapılan əşyaların idarə edilməsi xidmətini yaradıblar.\nANS TV-nin məlumatına görə, artıq bir aydır ki, fəaliyyət göstərən tapıntılar bürosuna həm əşya itirənlər, həm də hər hansı bir əşyanı tapanlar müraciət edirlər.\nTapıntılar bürosunun menecer köməkçisinin sözlərinə görə, müraciətlərə əsasən müvafiq ərizə formaları təqdim edilir. Ərizə formaları doldurulduqdan sonra gətirilən əşya əgər axtarışa verilibsə, həmin şəxsə məlumat verilir. Və ya əksinə. Ərizə forması dolduran şəxs itirdiyi əşya barədə dolğun məlumat yazır və həmin əşya bazada olarsa, sahibinə geri qaytarılır.\nTapılan əşyaları çəkmək üçün icazə verilməsə də, büronun menecer köməkçisi Fərrux Hüseynzadə dedi ki, taplıb mərkəzə təhvil verilən əşyalar arasında ən çox eynək, maşın açarları və xüsusilə də şəxsiyyət vəsiqələri üstünlük təşkil edir.\nBundan əlavə 18 idman obekytinin hər birində məlumat mərkəzi fəaliyyət göstərir. Arenalarda qalan və ya itən əşyalar həmin idman obyektinin məlumat mərkəzinə təqdim edilir ki, oradan da tapıntılar bürosuna təhvil verilir. Nə qədər qəribə səslənsə də oyunların açılış mərasimi də daxil olmaqla, idman arenalarında tapılan əşyalar arasında məişət əşyaları da olub.\nTapıntılar bürosunun menecer köməkçisi Fərrux Hüseynzadə deyir ki, Avropa Oyunların açılış mərasimi zamanı bir tamaşaçı sarımsaq əzənlə gəlmişdi və nəticədə mühafizə xidmətinin əməkdaşları onun içəri buraxarkən sarımsaq əzəni bizim büroya göndərmişdi.\nTapıntılar mərkəzinə həm də 2015 telefon nömrələri ilə də müraciətlər olur. Mərkəzdə fəaliyyət göstərən çağırı mərkəzinə gün ərzində 50-yə yaxın zəng daxil olur.\nBugünə qədər 560 əşya tapılıb ki, onlardan da 30 faizi artıq sahiblərinə qaytarılıb. Bu isə yüksək göstərici hesab edilir.\nOyunlar yekunlaşdıqdan sonra isə tapılan əşyalar Bakı Şəhər Baş Polis İdarəsinə təhvil veriləcək. İdarənin ictimai təhlükəsizlik idarəsinin bölmə rəisi Hüseyin Mehdiyevin sözlərinə görə, iyul ayının birindən etibarən il ərzində müraciətlər olmazsa, məhkəmə qaydası ilə əşyalar onları tapan şəxslərə veriləcək.


Haqqımızda — BizimTebib.az\nTibbi saytımıza xoş gəlmişsiniz hörmətli oxucular!\nHələlik sizə çatdıracağım məlumat bunlardır. Tezliklə yenidən görüşərik.\nDiqqət! Saytla bağlı təkliflərinizi bizə göndərin. Sizinlə əlaqə yaratmaq üçün telefon nömrənizi qeyd edin.


Bir iPhone tortu necə hazırlanır - Necə - 2021\nTətbiqləri hazırlayın. Bunu əvvəlki gün edin. Yaşlarımı çəkdi. Ancaq yenə də bu, fondanla işləmək üçün ikinci cəhdimdir. Ağ fondan rənglədim və krallıq buzdan da istifadə etdim.\nTortunuzu bişirin. 9x13 düymlük tavada qara məxmər tortdur. İambaker.net saytından Amanda tərəfindən hazırlanan resept. Şablonu yerində tutmaq və sonra telefonun formasını kəsmək üçün kokteyl çubuqlarından istifadə etdim.\nBu şablonu telefonumun ölçülərini ölçərək çəkdim. Taradı və böyüdülmüş nüsxələri götürdü.\nSonra tortu yarıya böldüm.\nİki qatı sendviç etmək və tortu dondurmaq üçün İsveçrə bezeli şokolad kərə yağı istifadə etdim. İpucu: perqament kağızı zolaqlarından istifadə bazanın səliqəli olmasına kömək edir. Dondan sonra yalnız kağızı çıxarın.\nƏgər varsa, qırıntıları uşağınıza verin. :)\nSoyudulmuş tortu qara fondanla örtün. Bəli qara. Toz şəkəri və işıqlandırma onu boz rəngə salır.\nParçaları ölçüyə görə kəsmək üçün şablonunuzdan istifadə edərək qalan detalları fondan əlavə edin. İpucu: Sonda hər hansı bir şəkər şəkərindən qurtulmaq və parlaq bir nəticə əldə etmək üçün tortu buxarlayın.\nBuxar ütüümü istifadə etdim. Zəif buxar parametrinə qoyun və dəmiri tortdan bir neçə santimetr aralı tutarkən buxar düyməsini basın.\nTarix doğum tarixi, istilik isə yaşdır. P.S. Qarışıqlığı bağışlayın.\nİşlərimin bir hissəsi vaxtı tükəndiyim üçün bir az cəlbedicidir (və səbr). Ərim işdən qayıtmazdan əvvəl hazırlamalı idim. Yuxarıda qeyd olunan körpə də işləri asanlaşdırmırdı.\nVideoya baxın: BU SNICKERS PASTA TARİFİ SİZİ ZİRVE YAPAR - TADIMIZTUZUMUZ (Dekabr 2021).\nKöhnə bir stulu necə yeni etmək olar!\nPolimer gil minion cazibədarlığı necə edilir\nCopyright 2021 \_ Bir iPhone tortu necə hazırlanır...


Bağışlamaq – xəta və günahı əfv etmək, işlənən günaha görə cəzalandırmamaq, qüsuru olan kəsləri qınamamaq mənalarını ifadə edir.\nAllah-Təala günahkar qullarını bağışladığı kimi, möminlər də bir-birlərini əfv etməyə çalışmalıdırlar. Məhz insanlara qarşı kin və nifrət duyğusu bəsləmək mömin insanlara xas olan xislət deyil. Bu barədə Uca Allah Peyğəmbərimizə xitabən (s.ə.s) belə buyurur:\n“Sən bağışlama yolunu tut, yaxşı işlər görməyi əmr et və cahillərdən üz döndər!” (əl-Əraf 199)\nBir zaman Peyğəmbərimiz (s.ə.s) İslamı təbliğ etmək üçün Məkkə yaxınlığında yerləşən Taifə gedir. Oradakı insanlara Allahdan başqa heç bir ilah olmadığını, özünün isə Allahın elçisi olduğunu açıqlayır. Ancaq Taif xalqı çox cahil və nadancasına davranır. Peyğəmbəri dinləyib ona iman gətirmələri əvəzinə Onu daşa basırlar. Təsəvvür edin, Rəsulullahın (s.ə.s) hər tərəfi al-qan içərisindədir. Bu hadisənin davamını Peyğəmbərimizin öz dilindən eşidək:\n“Başımı qaldırıb göyə baxanda bir buludun mənə kölgə saldığını gördüm. Diqqətlə baxanda Cəbrayılı (s.ə.s) gördüm. Cəbrayıl (ə.s) mənə səslənərək: “Ey Muhamməd! Qövmünün sənə nə dediyini, səni himayə etməyi rədd etdiyini Allah-Təala bilir. Onlara dilədiyini etmək üçün də sənə Dağlar Mələyini göndərdi”, - dedi. Bunun müqabilində Dağlar Mələyi mənə salam verdi. Sonra da: “Ey Muhamməd! Qövmünün sənə nə dediyini Allah-Təala eşitdi. Mən Dağlar Mələyiyəm. Sənin əmrlərini yerinə yetirmək üçün Allah-Təala məni sənin yanına göndərdi. Nə əmr edirsən? Əgər istəyirsənsə bu iki dağı onların başına uçurdum”, - dedi. O zaman Mən: “Xeyr! Mən Allah-Təaladan onların soylarından sadəcə Allaha ibadət edəcək və Ona heç bir şeyi şərik qoşmayacaq kəslər çıxaracağını diləyirəm”, - dedim”. (Buxari, Bədül-Xalq 7; Müslim, Cihad 111)\nVücudu iztirablar içində, qəlbi yaralı, lakin şəfqətlə dolu olan Rəsulullah (s.ə.s) mələyin bu təklifini qəbul etməmişdir.\nAllah Rəsulu (s.ə.s) münafiqlərin çoxlu sayda tələ və sıxıntıları ilə qarşılaşmış, qarşılığında onlara əfv və güzəştlə cavab vermişdir. Münafiqlərin adlarını tək-tək bilməsinə baxmayaraq, əshabələrdən Hüzeyfə əl Yəmani istisna, heç kimə deməmiş, bu mənada onlarla bəşəri münasibətlərini davam etdirmişdir. Aləmlərə rəhmət olan Peyğəmbərimiz (s.ə.s) Məkkəni fəth edib Kəbəyə girən zaman Allah Rəsuluna və müsəlmanlara illərlə əziyyət və işgəncə verən qüreyşlilər Məscidi-Haramın içinə doluşmuş, Kəbənin ətrafında oturmuşdular. Peyğəmbərimizin (s.ə.s) nə edəcəyini səbirsizliklə gözləyirdirlər. Allah Rəsulu (s.ə.s): “Ey Qüreyş camaatı! Ey məkkəlilər! Nə deyirsiniz? İndi sizə nə edəcəyimi düşünürsünüz?” - deyə soruşdu. Qüreyşlilər: “Biz sənin xeyir və yaxşılıq edəcəyini gözləyirik. Sən kərəm və yaxşılıq sahibi bir qardaş, kərəm və yaxşılıq sahibi bir qardaş oğlusan. Güc və qüvvət bu an sənin əlindədir, bizə mərhəmət et!” - dedilər. Bunun müqabilində Peyğəmbərimiz (s.ə.s) dedi: “Mənimlə sizin vəziyyətiniz Yusif (ə.s) ilə qardaşlarının vəziyyəti kimi olacaq. Yusifin qardaşlarına dediyi kimi mən də:\n“... Bu gün sizə (etdiklərinizə görə) heç bir məzəmmət yoxdur. Allah sizi bağışlasın!” (Yusif 92) - deyirəm”.\nPeyğəmbərimizin (s.ə.s) yaşadığı dövrdə tətbiq etdiyi bu cür bağışlama nümunələrini gözləri ilə görən əshabələr də həyatlarının sonuna qədər bu metoddan istifadə etmişlər. Həzrət Ömərlə bağlı bir misal belədir: Bir gün Peyğəmbərimizə qarşı kobud rəftarı ilə tanınan bədəvilərdən Üyeynə qardaşı oğlu Hür bin Qaysın yanına gəlir. Hür Hz.Ömərin dəyər verdiyi və fikirlərini qəbul etdiyi bir alim idi. Üyeynə ona: “Qardaş oğlu! Xəlifənin yanında çox böyük hörmətin var. Razılığını alsaydın, onu ziyarət edərdim”, - dedi. O da: “Yaxşı, əmi!” - deyərək Hz.Ömərdən icazə aldı. Üyeynə Hz.Ömərin hüzuruna girib ona xitabən: “Ey Ömər! Bizə nə bol dünya malı verirsən, nə də aramızda ədalətlə hökm edirsən”, - dedikdə Hz.Ömər çox qəzəbləndi və onun üstünə yeridi. Hür bin Qays dərhal aralarına girərək: “Ey möminlərin əmiri! Allah-Təala Peyğəmbərinə “Sən bağışlama yolunu tut, yaxşı işlər görməyi əmr et və cahillərdən üz döndər!” (əl-Əraf 199) buyurur. Üyeynə də cahillərdəndir”, - dedi. Nəticədə o heybətli xəlifə olduğu yerdə sanki donub qaldı və bir addım da olsun atmadı. (İbn Abdilbər. III, 1250-1251)\nXülasə, bağışlamaq böyüklükdür. Əsl mömin intiqam almaz, əfv edər; kobud olmaz, nəzakətli olar; cahillə cahillik etməz. “Rəhmanın (əsl) bəndələri o kəslərdir ki, onlar yer üzündə təmkinlə (təvazökarlıqla) gəzər, cahillər onlara söz atdıqları (xoşlarına gəlməyən bir söz dedikləri) zaman (onları incitməmək üçün) salam deyərlər”. (əl-Furqan 63)


Yerli texnoloji məhsulun prototipi hazırlanır - “PUA” layihəsinə general mayor Polad Həşimovun adı verilib - ATV.AZ\nYerli texnoloji məhsulun prototipi hazırlanır - “PUA” layihəsinə general mayor Polad Həşimovun adı verilib\n30.07.2020 19:31 414 dəfə oxunub\nTovuzun cəbhə xətti istiqamətində şəhid olan general mayor Polad Həşimovun şüacaəti daim yaddaşlarda qalacaq. Şəhidimizin əbədi xatirəsini yaşatmaq üçün onun adına bir sıra işlər görülüb və görülməkdədir. Bunlardan biri də gənc ixtiraçının generalımızın adını verdiyi milli Pilotsuz Uçuş Aparatı layihəsidir.\nOrdumuzun qüdrəti Tovuzun cəbhə xəttində gedən döyüşlərdə bir daha özünü göstərdi. Müasir texnikamız düşmənə layiqli cavabını verdi və verəcək. Ordumuzun gücündən ilhamlanan gənc ixtiraçı da bu istiqamətdə öz bacarıqlarını sərgiləyib.\nTural İsmayılzadə – layihə müəllifi\nÜzərində çalışdığımız milli pualarıəmız ordumuzun döyüş arsenalının döyüş imkanlarının artırılması üçün hazırlanmışdır. Bilirsiniz bu texnalogiyalar xaricdən alınır və çox bahadır.ona görə biz düşündükki ordumuza dəstək olaclq daha ucuz qiymətə böyük döyüş imkanı yaradacıq. 04-35 bütün gücümüzü bura istiqamətləndirmişik artıq lahiyənin ilkin hesabatları tamamlanıb yaxın günlərdə prototipin hazırlanmasına başlayacağıq.\nTural deyir ki, texnoloji məhsul kifayət qədər böyük layihədir və üzərində uzun müddət intensiv iş aparılmalıdır. Bu səbəbdən bir neçə günə başa gələcəyini desək, real olmaz.\nUçuş aparatrları türkiyənin “Bayrakdar” İsrailin “Harrup” uçuş aparatlarının müəyyən bir texnologiyalarını özündə birləşdirir və onlardan fqərqli olaraq biz çalışacayıq ki, daha uzaq məsafəli uçuşlar həyata keçirsin və informasiya intensivliyi daha çox olsun.\nGənc ixtiraçı konstruksiyanın 2 həftə ərzində hazır olacağı təqdirdə , növbəti 2 həftə ərzində də digər işləri yekunlaşdırıb Pilotsuz uçuş Aparatının ilk uçuşunu sınaqdan keçirəcəyini deyir.


AMEA-nın Naxçıvan Bölməsində yeni kitab çap olunub » Naxcivanxeberleri.com\nAMEA-nın Naxçıvan Bölməsinin İncəsənət, Dil və Ədəbiyyat İnstitutu tərəfindən “Folklorşünaslıq şöbəsinin 2003-2019-cu illər üzrə elmi nəticələrinin biblioqrafik göstəriciləri” kitabı işıq üzü görüb.\nAMEA Naxçıvan Bölməsinin İctimaiyyətlə əlaqələr və İnformasiya şöbəsindən NAXCİVANXEBERLERİ.COM-a verilən məlumata görə,nəşrin tərtibçisi və “Ön söz”ün müəllifi şöbənin müdiri, filologiya üzrə fəlsəfə doktoru, dosent Elxan Məmmədovdur.\nKitabda 2003-cu ildən Folklorşünaslıq şöbəsində fəaliyyət göstərmiş əməkdaşların bu günədək nəşr olunan elmi əsərləri, monoqrafiyaları, xaricdə və ölkənin nüfuzlu elmi jurnallarında dərc olunmuş məqalələri, bədii, publisistik nəşrləri, tərtib etdikləri vəsaitlər, eyni zamanda internet resurslarında dərc olunan yazıları, çap olunan antologiyaları illər üzrə geniş və əhatəli şəkildə işıqlandırılıb.\nBibiloqrafiyanın ən mühüm məziyyətlərindən bir dünyasını dəyişmiş və işdən ayrılan əməkdaşlarla bağlı məlumatların əksini tapmasıdır. Burada folklorşünas alimlərdən Məhərrəm Cəfərli, Rafiq Babayev, Yusif Səfərov, Aynur Cəlilova, Məhsəti İsmayıl və digərlərinin fəaliyyətləri də yer alıb. Məlumat üçün deyək ki, qeyd olunan illər ərzində şöbədə 20-yə yaxın əməkdaş fəaliyyət göstərib. Çalışdıqları müddətdə onların 58 kitab, monoqrafiya, antologiya, bədii əsər, həmçinin 700-dən çox məqalə, konfrans materialı, tezis, müxtəlif jurnallarda məqalələri çap olunub.\nVəsait folklorşünaslıq elminin müasir nailiyyətlərini əks etdirməklə yanaşı, bu sahənin gələcək inkişaf perspektivlərini müəyyən etmək baxımından mühüm əhəmiyyət kəsb edir.


Türkiyənin ilk yerli və milli döyüş təyyarə gəmisi 2019-cu ilin fevral-mart aylarında hazır olacaq | TRT Azerbaycan\nTürkiyənin ilk yerli...\nTürkiyənin ilk yerli və milli döyüş təyyarə gəmisi 2019-cu ilin fevral-mart aylarında hazır olacaq\nTürkiyənin ilk yerli və milli döyüş təyyarə gəmisi “Çoxməqsədli Amfibiya Hücum Gəmisi TCG Anadolu”nun İstanbul Tuzla Sədəf tərsanəsindəki inşasında fəaliyyətlər sürətli şəkildə davam edir.\n26.03.2018 ~ 05.03.2021\nTürkiyənin ilk yerli və milli döyüş təyyarə gəmisi “TCG Anadolu”\nİstanbul və Mərmərə, Əgə, Aralıq dənizi, Qara dəniz bölgələri (İMEAK) Dəniz Ticarət Palatasının sədri Mətin Kalkavan “TCG Anadolu”nun inşası ilə əlaqəli məlumat verərək bildirdi ki, döyüş təyyarəsinin hazırda hər sahədə bloklarının təqribən 90 faizinin emalat işi bitmə mərhələsindədir. Bu mərhələdən sonra təyyarə gəmisinin daxili təchizat işlərinə başlanacaq. Gəmi 114 blokdan ibarətdir, hovuzda hazırda 10 faizi birləşdirilib.\nTürkiyənin ilk yerli və milli döyüş təyyarə gəmisi “Çoxməqsədli Amfibiya Hücum Gəmisi TCG Anadolu” Türk Dəniz Qüvvələrinin hərəkət qabiliyyətini gücləndirəcək.\n“Kiçik bir təyyarə gəmisi” olaraq təsvir etdiyi “Anadolu”nun məlum olan təyyarə gəmilərdən daha funksiyonal olduğunu bildirən Kalkavan deyib ki, Dəniz Qüvvələrimiz, ölkəmiz bu sahədə daha yüksək liqaya çıxacaq. Bu gəmiyə sahib olacaq təqribən 10-cu dövlətik. Sadəcə 5-6 ölkə inşa edir, biz həm inşa edirik, həm də bu gəmi bizim olacaq. Layihə nəhəng bir layihədir və uğurla davam edir.\nQeyd edək ki, 2019-cu ilin fevral-mart aylarında gəminin hazır olması planlaşdırılır.\nTürk Dəniz Qüvvələrinin admiral gəmisi olaraq xarakterizə edilən gəminin uzunluğu 232, eni isə 32 metrdir.\n58 metr hündürlüyü olan Anadolunun min 410 kvadratmetr tank, konteyner kimi ağır vasitələr üçün ağır yük garajı var. Gəmidə həmçinin min 165 kvatdarmetr gəmi hovuzu, min 880 kvadratmetr yüngül yük garajı, 6 eniş ilə bir uçuş yerinə sahib 5 min 400 kvadratmetr uçuş göyərtəsi, 900 kvadratmetr anqar yer alır.\n“Anadolu” ayrıca 6 ədəd “F358”, 4 ədəd “Atak” helikopteri, 8 ədəd orta yük nəqliyyat helikopteri, 2 ədəd “Seahawk” ümumi məqsəd helikopteri və 2 ədəd pilotsuz hava vasitə tutumuna sahibdir.\nEtiketlәr: #Amfibiya Hücum Gəmisi TCG Anadolu , #təyyarə gəmisi , #Türk Dəniz Qüvvələri\nTürkiyədə Oppo marka smartfonun istehsalına başlandı\nİstanbul Tuzlada qurulan fabrikdə Çinin Oppo adı ilə bilinən smartfonun sınaq istehsalına başlandı.\nÇinin Milli Kosmik İdarәsi Marsın yeni şәkillәrini yaydı\nÇinin Milli Kosmik İdarәsi Marsda kәşfiyyat aparması mәqsәdilә göndәrilәn ‘‘Tiawen-1’’ adlı kosmik zondun çәkdiyi ilk şәkillәri yayımladı.\nÜST Avropanın əksər hissəsində koronavirusa yoluxmada artım olduğunu açıqlayıb\nAvropa regionunun əksər hissəsində, xüsusən də Mərkəzi və Şərqi Avropada yeni növ koronavirus (Covid-19) infeksiyasına yoluxma hallarında artım müşahidə olunur.


TANAP layihəsinin işə düşəcəyi vaxt açıqlandı » Demokratik.Az\n09:58 - 27.05.2019\nTANAP layihəsinin işə düşəcəyi vaxt açıqlandı\nTarix: 4-06-2018, 08:39 | Bölmə: Xəbərlər » İqtisadiyyat\nEkspert: "Türkiyədə qaz sahəsində Azərbaycan və Rusiya infrastrukturu fərqli hədəflərə hesablanıb”\nAzərbaycanın "Şahdəniz-2" qazını Avropaya nəql edəcək Cənub Qaz Dəhlizi kəmərinin ikinci mühüm seqmenti olan TANAP-ın açılış tarixi elan edildi - 12 iyun. Bu barədə Türkiyə prezident Rəcəb Tayyib Ərdoğan Bakıda keçirilən ”Cənub Qaz Dəhlizi"nin açılış mərasiminin iştirakçılarına döndərdiyi təbrik məktubunda deyib.\n"TANAP tarixi bir layihədir və bizim əməkdaşlığımız onun həyata keçirilməsində mühüm rol oynamışdır. İyunun 12-də TANAP layihəsinin açılışı baş tutacaq” - deyə Türkiyə liderinin təbrik məktubunda qeyd olunub. Artıq TANAP layihəsinin açılışına Gürcüstan və Bolqarıstanın rəhbər şəxsləri dəvət olunub. Ərdoğanla telefon danışığında Gürcüstan prezidenti Marqvelaşvili bildirib ki, ölkəsinin TANAP layihəsində iştirakı böyük əhəmiyyətə malikdir: "Çünki bu kəmər Azərbaycan qazının Türkiyəyə, oradan isə Avropaya çatdırılmasına imkan verəcək və qitənin enerji təhlükəsizliyini təmin edəcək”.\nBəs TANAP-ın açılışı, bütövlükdə Cənub Qaz Dəhlizi xüsusilə də Rusiya ilə planlaşdırılan və tez-tez TANAP-a rəqib kimi xarakterizə olunan "Tük axını” layihələrinə hansı təsiri göstərəcək?\nQeyd edək ki, Almaniyadan sonra ikinci ən böyük təbii qaz bazarı olan Türkiyə bazarının 54%-i Rusiyanın "Qazprom” şirkətinə aiddir. Türkiyənin təbii qaza olan tələbatı isə 2014-cü ilin may ayından düşməyə başlayıb. Maraqlıdır ki, 2012-ci ildə "Botaş”ın verdiyi proqnozda bunun əksi qeyd olunurdu. Bildirilirdi ki, Türkiyənin təbii qaza tələbatı 2030-cu ildə iki dəfəyə yaxın artacaq. Lakin enerji təhlükəsizliyini təmin etmək, xarici ölkələrdən asılılığı azaltmaq, geosiyasi baxımdan bu ölkələr tərəfindən Ankaraya qarşı təbii qazdan alət kimi istifadə edilməsinin qarşısını almaq məqsədilə rəsmi Ankara enerji sektoruna müdaxilə edərək elektrik enerjisinin istehsalında yerli enerji mənbələrindən (daşkömür, liqnit, bərpa olunan və alternativ enerji və s.) istifadə etməyi təşviq etdi. Nəticədə bu siyasət öz bəhrəsini gözlənildiyindən də artıq verməyə başladı. Belə ki, 2015-ci ildə tələbatın 1.5%, 2016-ci ildə 4%, 2017-ci ildə isə 0.6% azalması müşahidə edildi. İndi də bəzi ekspertlər hesab edirlər ki, Türkiyə TANAP layihəsi ilə Rusiyanın bazardakı hegemonluğunu azaldacaq.\n"Yeni Müsavat”a danışan ekspert İlham Şaban bir sıra məqamlara toxundu. Onun sözlərinə görə, hələ müqavilə imzalanandan etibarən Türkiyə və Avropa mətbuatında TANAP və "Türk axını” layihələrinin rəqib olmasından danışılır:"Türkiyə bazarında əgər Rusiya qazının həcmlərinə baxsaq görərik ki, bu, 25 milyard kubdan, (mkm) 30 milyard kuba qədər artır. Son 5 ilin statistikasında da bunu görmək olar. Azərbaycan qazı isə 2021-ci ilin sonuna qədər öz həcmlərini Cənub Qaz Dəhlizi istifadəyə veriləndən sonra 2 dəfə artıracaq. Ancaq bu, rəqib və alternativ o zaman olardı ki, onun həcmlərini bazardan çıxarmaq hesabına yer tutasan. Yəni qarşıdakının həcmlərini özünə götürəsən. Qarşı tərəfin mövqeyini zəiflədəcəksənsə, bazara da rəqib kimi girəcəksən. Türkiyənin son 10 ildə qaz bazarında istehlakı 10 milyard kubmetr artıb. Bundan sonra da get-gedə artacaq. Çünki inkişaf edən ölkədir və sənaye inkişaf etdikcə, enerjiyə olan tələbat da artır. Bu baxımdan qazdan əlavə onlar alternativ enerjini də artırırlar. Alternativ enerjini təkcə külək, günəş enerjisi hesabına deyil, atom energetikası hesabına da artırmaq iqtidarına gəliblər. Türkiyə 2023-ci ildə özünün ilk atom reaktorunu işə salmağı qarşısına məqsəd qoyub.\nBununla belə onun qaz bazarındakı istehlakı da artacaq. Bu isə Azərbaycan qazı hesabına baş verəcək. Yəni Rusiyadan alınacaq qaz həcmləri demək olar ki, 30-31 milyard kubmetr həcmindədir. Ancaq Azərbaycan qazının hesabına onlar qaza olan tələbatlarını 2 dəfə artıracaqlar. Bu baxımdan Azərbaycan qazının Rusiya qazı ilə rəqabətə girişdiyini söyləmək nə qədər düzgündür? Azərbaycan qazı 12 milyard kub metr həcmdədir, Rusiya qazı isə 30-31 milyard kub metr. Bu, təxminən 2.5-2.6 dəfə Rusiya qaz həcmlərindən az miqdarda olacaq. Təbii ki, biz öz mövqeyimizi artırırıq. Ancaq bizim yaratdığımız infrastruktur, Rusiyanın mövcud infrastrukturundan fərqlidir. Bunlar fərqli hədəflərə hesablanıb. İkinci bir tərəfdən də biz özümüzün infrastrukturumuzla 10 ildən sonrakı proseslərə baxaq. Belə ki, hədəfimiz odur ki, ixracı 31 milyard kubmetrə çatdıraq. Bunlar öz qazımız və ya tranzit güclər hesabına mümkündür. İkinci bir tərəfdən Rusiya da öz qazını Balkanlara, Cənubi, Şərqi Avropa ölkələrinə verir. Rusiya bu qazı azaldacaqmı? Hesab etmirəm ki, bu, belə olsun. Çünki ümumilikdə 10 ildən sonra istehlak artacaq”.\nEkspert bildirib ki, 10 il sonra Rusiya qazından asılı olan ölkələr öz istehlaklarını şaxələndirəcəklər: "İndiyə qədər Rusiyadan aldıqları qazın bir qismini alternativ mənbə hesabına ödəyəcəklər. O ölkələr yerlərində dayanmırlar axı? Ona görə də real yanaşanda əslində onlar həm də həcmi saxlayacaqlar. Sadəcə olaraq buna, ölkələrin özlərinin təhlükəsizliklərinin artırılması və sabitliyi aspektindən yanaşmaq olar. Onlar bir neçə mənbədən enerji alırlar. Yalnız Rusiyadan stabil olaraq qaz alınsaydı, müqavilə bitəndən sonra bu ölkə daha ağır şərtlərlə yeni müqavilə imzalayardı. Türkiyə bazarında Rusiyanın yeri 50 faizdən çoxdur. Bu hal əslində normaldır. Burada təhlükəli heç nə yoxdur. Türkiyənin üç LNG terminalı var. Yəni 3 ölkədən idxal edir. Yəni Türkiyə üçün idxal məsələsində hansısa təhlükəni görmürəm. Onlar çox çevik siyasət yürüdürlər və kifayət qədər sərt addımlar atırlar. Heç Avropa ölkələri istər Rusiya, istərsə də başqa ölkələrlə onlar kimi danışıqlar apara bilmirlər”.\nXəbər 2918 dəfə oxunub\nQaz savaşı: Qərb yolu açır, Bakıya yeni imkan...\n“”Qazprom” Azərbaycana niyə qayıdır” müəmması\nBakı Moskva ilə “qaz oyunu”na çəkilir - Qərbin siyasəti\n""Türk axını" TANAP-a rəqib deyil" - Türkiyə\nPutinin böyük şantajına son\nTANAP-a Avropa marağı artır\nNeft ucuzlaşdı, 5 mlrd. dollar itirdik\nƏliyevlə Ərdoğan görüşəcək\n“Şahdəniz”ə görə Vahid Ələkbərov 1 milyard axtarır\nScript time: [0.21118] initstartout [0.00015] initstartin [0.00063] calstart [0.00862] calend [0.00063] topnewsend [0.00489] rsssend [0.00000] ehgend [0.03015] tagsstart [0.00072] tag-initendin [0.00000] initendout [0.00001] weathend [0.00000] end [0.16534]


Generala hökm oxundu – Novator.az\nBakı Hərbi Məhkəməsində general-leytenant Rövşən Əkbərovun mühakiməsi başa çatıb. Oktyabrın 27-də keçirilən məhkəmə iclasında Rövşən Əkbərov adam öldürmədə təqsirli bilinərək 10 il müddətinə azadlıqdan məhrum edilib. O, zərərçəkmişin hüquqi varisinə 40 min 10 manat təzminat da ödəməlidir.\n1965-ci il təvəllüdlü Rövşən Əkbərov Əfqanıstan və Qarabağ müharibələrinin veteranıdır. 2021-ci il fevralın 8-də onun ehtiyata buraxıldığı xəbər verilib. Ehtiyata buraxılana qədər Rövşən Əkbərov Azərbaycan Ordusunun birlik komandiri idi.\n14 dekabr 1993-cü il və 4 aprel 1995-ci ildə “Azərbaycan Bayrağı” ordeni, 5 oktyabr 1994-cü ildə Azərbaycanın Milli Qəhrəmanı adı, 24 iyun 2003-cü ildə “Vətən uğrunda” medalı, 25 iyun 2011-ci ildə 3-cü dərəcəli “Vətənə xidmətə görə” ordeni, 25 iyun 2018-ci ildə “Hərbi xidmətlərə görə” medalı ilə təltif olunub.\n2021-ci il martın 15-də Rövşən Əkbərov həbs edilib.\nBaş Prokurorluğun 17 mart məlumatında bildirilib ki, 1971-ci il təvəllüdlü Azərbaycan vətəndaşı Əliyev Elçin Fəday oğlunun 1 iyun 2001-ci ildə Ukraynanın paytaxtı Kiyevdə soyuq silahla qəsdən öldürülməsi ilə bağlı cinayət işi başlanıb, 2003-cü ildə cinayətin törədilməsində Azərbaycan vətəndaşının şübhəli olması əsası ilə iş Azərbaycana göndərilib.\nRəsmi açıqlamada həmin cinayət işi üzrə bir sıra istintaq hərəkətləri həyata keçirildiyi, lakin iş üzrə təqsirləndirilən şəxs müəyyən edilmədiyindən icraatın dayandırıldığı vurğulanıb: “2020-ci ildə cinayət işi Baş Prokurorluqda yenidən öyrənildikdən sonra icraat təzələnib və Baş Prokurorluğun İstintaq İdarəsində kifayət qədər sübut toplanaraq həmin cinayət əməlini Əkbərov Rövşən Telman oğlunun törətməsinə əsaslı şübhələr müəyyən edilib”.\nMəlumata görə, Əkbərov Rövşən Telman oğlu 1 iyun 2001-ci ilə keçən gecə Kiyev şəhərindəki “Sikora” kafesində yeyib-içdikdən sonra kafenin yaxınlığında Əliyev Elçin Fəday oğlunu aralarında yaranmış cüzi münaqişə səbəbindən ürək nahiyəsinə kəsici-deşici predmetlə xəsarət yetirərək qəsdən öldürüb.


Rus, Avropa və İsrail əsilli ABŞ Dövlət Katibi Entoni Blinkenin – Ailə tarixi - Günün Səsi Rus, Avropa və İsrail əsilli ABŞ Dövlət Katibi Entoni Blinkenin - Ailə tarixi - Günün Səsi\nYəhudi geneologiyası üzrə araşdırmaçı Nadia Lipes Meyer Blinkinin Kiyevə köçdüyünü və orada kənd təsərrüfatı işçisinin qızı, 20 yaşlı Hanna-Male Turovskaya ilə evləndiyini deyir. Blinkin ailəsi 1900-cü ildə ilk uşaqları Moiseyin anadan olmasını qeyd edir. ABŞ-da yaşayanda Moisey adını dəyişərək Moris edir. “Entoni Blinkenin Kiyevdə anadan olan babasına Moşe, rus dilində Moisey adı verilib” – deyə, Nadia Lipes bildirir.\nDaha sonra dünyaya üç uşaq gəlib – Solomon, Yakov-Girşel və Viktor. Moisey da daxil olmaqla, 1904-cü ilin əvvəlində Blinkin ailəsi Hamburq və Londondan keçərək Amerikaya yola düşüb. Həmin ilin avqustun sonunda onlar Nyu York şəhərinə gəlib. Amerika Ailə İmmiqrasiya Tarixi Mərkəzindən Caki Şalk: “Ellis adasında aşkar edilən sənədlərdə Meyerin qeydlərdəki adınin yanında X işarəsi olub. Bu, onun səhhəti ilə əlaqədar deyildi. Bunun hansı səbəbdən olduğunu dəqiq bilmirik, lakin onu əlavə sorğu-sual üçün kənara çəkiblər.”\nMeyerin oğulları evlənib və adlarını dəyişiblər. Solomon Sem, Moisey isə əvvəlcə Morris, daha sonra Mauris adını götürüb. Maurisin iki oğlu var idi. Onlardan biri – Donald Mayer Blinken ABŞ-ın Macarıstanda səfiri olub. O həm də Entoninin atası idi.\nBir çox amerikalı kimi Blinkenin də həm ABŞ-da, həm də xaricdə – Rusiya, İsrail kimi ölkələrdə və Avropada uzaq qohumları var.\nPrevious İlham Əliyev Aydın Kərimovu qəbul etdi\nNext NATO-nun iclası başladı


“Davranış Mədəniyyəti Konsepsiyası”nın hazırlanması ilə bağlı ictimai rəy sorğusu\nAzərbaycan Respublikasının Prezidenti İlham Əliyevin bu il yanvarın 5-də Anar Kərimovu mədəniyyət naziri təyin olunması ilə əlaqədar qəbul edərkən diqqətə çatdırdığı “Mədəni irsimizin qorunması, saxlanılması, Azərbaycan mədəniyyətinin dünyaya təbliği, gənc nəslin Azərbaycan mədəniyyətindən, mədəni irsindən xəbərdar olması və milli ruhda tərbiyəsi işində Mədəniyyət Nazirliyinin rolunun yenidən formalaşdırılması” ilə bağlı strateji göstərişin icrası məqsədilə nazirliyin bu istiqamətdə fəaliyyəti üçün əsas platforma rolunu oynayacaq “Davranış Mədəniyyəti Konsepsiyası”nın hazırlanmasına başlanılıb. Bu prosesin ilkin mərhələsi olaraq ictimai rəyin öyrənilməsi məqsədilə sorğu keçirilir.\nMilli-mənəvi dəyərlərə sahib cəmiyyətin, ələlxüsus gənc nəslin inkişafı Azərbaycanın daxili siyasətinin mühüm istiqamətlərindəndir. Azərbaycan Respublikasının Prezidenti İlham Əliyev öz çıxışlarında milli-mənəvi dəyərlərin və mədəniyyətimizin əhəmiyyətini vurğulayaraq qeyd edir ki, məhz xalqımızın iradəsi, milli köklərə bağlılığı imkan verməyib ki, xalqımız assimilyasiyaya uğrasın. Bizim mədəniyyətimiz milli mənsubiyyətimizi qorumaq üçün başlıca rol oynayıb.\nBizim milli kimliyimizin əsas daşıyıcısı isə üçrəngli bayrağımızdır. Bayrağımızın daşıdığı ideallara, xalqımızın milli-mənəvi dəyərlərinə sadiq nəslin yetişməsi cəmiyyətimizin bizim başlıca amalıdır. Ulu öndər Heydər Əliyev demişdir: “Azərbaycan bayrağı sadəcə bayraq deyil. O bizim dövlətçiliyimizin, müstəqilliyimizin rəmzidir. Bu bizim müstəqil dövlətimizin rəmzidir. Ona görə də gərək hər bir Azərbaycan vətəndaşı, xüsusən gənc nəsil bunu dərk etsin, qiymətləndirsin...”.\n“Davranış Mədəniyyəti Konsepsiyası”nın da məqsədi bu fikir və dəyər səfərbərliyinə töhfə olacaq ümumi platformanın yaradılmasıdır.\nQeyd edək ki, keçirilən sorğu vasitəsilə vətəndaşların milli və bəşəri dəyərlər haqqında fikirləri öyrəniləcək, bu dəyərlərin cəmiyyətdə mənimsənilməsi, qiymətləndirilməsi və insanların gündəlik həyatlarına olan təsiri ilə bağlı məlumatlar əldə ediləcək. Sorğudan əldə olunan məlumatlar milli-mənəvi dəyərlərə yanaşmanın müəyyənləşdirilməsi və vahid bir konsepsiyanın hazırlanmasında vacib mərhələdir.\nSorğuda könüllü olaraq 18 yaşından yuxarı hər bir Azərbaycan vətəndaşı iştirak edə bilər. Sorğu bir ay müddətində aparılacaq.\nSorğuya keçid üçün bu linkdən istifadə edə bilərsiniz: https://forms.gle/v2CvcoYjUB2Kw9U9A


Bazarlarda yenidən bahalaşma başlayıb » Reyting.az\nTarix: 11-03-2018 17:33 | Bölmə: İqtisadiyyat\nƏhalinin alıcılıq qabiliyyəti aşağı düşsə də, ərzaq məhsullarında ciddi qiymət artımı baş verir\nArtıq bir neçə ildir ki, ölkədə ərzaq məhsullarının qiyməti ilə bağlı narahatlıq davam edir. Xüsusən də devalvasiyadan sonra bahalaşma yüksələn xətt üzrə inkişaf edir.\nAncaq rəsmi qurumların statistik rəqəmləri tamam fərqli mıənzərə yardır.\nRəsmi statistikaya görə, 2018-ci ilin yanvar-fevral aylarında istehlak məhsullarının və xidmətlərin qiymətləri 2017-ci ilin müvafiq dövrünə nisbətən 4,7 faiz, o cümlədən ərzaq məhsullarının qiymətləri 5,8 faiz, qeyri-ərzaq mallarının qiymətləri 4,7 faiz, əhaliyə göstərilən ödənişli xidmətlərin qiymətləri 3,3 faiz bahalaşıb.\nReyting.az saytı Dövlət Statistika Komitəsinə istinadən xəbər verir ki, cari ilin fevral ayında yanvar ayına nisbətən istehlak məhsullarının və xidmətlərin qiymətləri 0,2 faiz, o cümlədən ərzaq məhsullarının qiymətləri 0,4 faiz, qeyri-ərzaq mallarının qiymətləri 0,1 faiz bahalaşıb, əhaliyə göstərilən ödənişli xidmətlərin qiymətləri isə 0,1 faiz ucuzlaşıb.\nStatistika Komitəsinin, eləcə də ayrı-ayrı hökumət nümayəndələrinin açıqlamalarına inansaq ölkədə hər hansı problem yoxdur. O zaman real vəziyyət necədir?\nAqrar sahə üzrə ekspert Vahid Məhərrəmli Reyting.az-a deyib ki, son 3-4 ildə kənd təsərrüfatı məhsulları, eləcə də ərzaq mallarının qiyməti artan temp üzrə gedir. Onun sözlərinə görə, hər il əvvəlki ilə nisbətdə artım 15-20 faiz arasında olur:\n“Dövlət Statistika Komitəsi, eləcə də digər hökumət nümayəndələri bu rəqəmləri bir neçə dəfə aşağı salmaqla cəmiyyəti aldatmağa çalışırlar. Amma insanlar gündəlik alış-verişində qiymətlərin nə dərə qalxdığını görürlər. Bütün bunlar ondan xəbər verir ki, hökumət yalan danışır, bu dövrdə qiymətlər 2-3 dəfə qalxıb”.\nV. Məhərrəmli nəzərə çatdırıb ki, əhalinin alıcılıq qabiliyyəti kəskin şəkildə aşağı düşüb: “Alıcılıq qabiliyyətinin aşağı düşməsi o demək idi ki, kənd təsərrüfatı məhsullarının qiymətində enmə müşahidə olunacaq. Amma belə olmadı. Əgər iki ay ərzində 5.8 faiz artım varsa, il sonuna kimi bu rəqəm 50 faizə qalxacaq. Onu da nəzərə alın ki, bu rəqəm də reallığı əks etdirmir. O zaman insanların bazarlarda necə “soyulduğunu” təsəvvür eləmək çətin deyil”.\nEkspert başqa bir məqama da toxunub. O bildirib ki, alıcılıq qabiliyyətinin aşağı düşdüyü bir zamanda qiymətlər düşmək əvəzinə qalxırsa, bu, başqa bir problemdən xəbər verir. Onun sözlərinə görə, bu göstərir ki, ölkədə istehsal da aşağı düşüb və mal qıtlığı var: “Ən pisi odur ki, belə bir vaxtda idxalın həcmi artır. Həm ölkədən vallyuta çıxır, həm də qiymət artımı baş verir. Hələlik hökumət nümayəndələri bunu gizlədirlər. Amma nə vaxta kimi? Ortada qiymət artımı, istehsalın azalması kimi fakt var, ancaq bunlar yenə də öz bildiklərindən əl çəkmirlər. Ən pisi odur ki, problemi həll etmək barədə düşünmürlər”.\nBakıda Novruz bayramı ilə bağlı bayram yarmarkalar üçün nəzərdə tutulan çadırların quraşdırılmasına başlanılıb. Bu barədə Bakı Şəhər İcra Hakimiyyətinin Xidmət və Ticarət Departamentinin mətbuat xidmətinin rəhbəri Əlabbas Bağırov deyib. Onun sözlərinə görə, fevralın 27-dən etibarən bayram yarmarkaları üçün çadırlar quraşdırılır: “Artıq 5 yerdə – “Gənclik”, “Nərimanov”, “28 May”, “İnşaatçılar” və “Koroğlu” metrostansiyalarının yaxınlığında belə çadırlar quraşdırılır. Yaxın günlərdə daha 5 yerdə bayram yarmarkaları üçün çadırların quraşdırılması nəzərdə tutulur”.\nƏ.Bağırov bildirib ki, yarmarkaların təşkil edilməsində məqsəd bayramqabağı paytaxtda qiymət artımının qarşısını almaq və küçə ticarətini həmin yarmarkalara cəlb etməkdir. Qeyd edək ki, yarmarkalar martın 25-dək davam edəcək.\nBu barədə də fikirlərini bölüşən V.Məhərrəmli deyib ki, bu yarmarkaların da heç bir köməyi olmayacaq. Onun sözlərinə görə, aparılan monitorinqlər bunu deməyə əsas verir: “Biz artıq neçə müddətdir ki, monitorinqlər aparırıq. Gəldiyimiz ilkin nəticə odur ki, əvvəlki illərlə müqayisədə bəzi mallarda keyfiyyət dəyişikliyi baş verib. Bu gün alıcılara təklif olunan kartof İrandan, Türkiyədən və digər ölkələrdən gətirilən çox ucuz və keyfiyyətsiz kartofdur. Bunlar əsasən mal-qara üçün nəzərdə tutulan yemlik kartofdur. Texniki sortdur. Amma heyvan üçün olan kartofu ucuz qiymətə yarmarkalara çıxarıb satırlar, adını da qoyublar ki, ucuzluq yaratmışıq. Halbuki hökumət ucuzluq yaratmaq adı altınca camaata mal-qara yemi yedizdirir.\nƏt məhsullarına da eyni yanaşma var. Belə ki, birinci kateqoriyanı əvəz edən ikinci kateqoriyalı ət gətirilir. Bazarlara qoç, quzu əti yox, bir neçə qarın doğmuş qoyun əti çıxarılır. Məsələ ondadır ki, bu əti xarici görkəminə görə ayırmaq çətindir. Yalnız mütəxəssislər ayırır ki, bu işlə də məşğul olan yoxdur, yaxud olanlar da “hesab” alırlar.\nMal əti ilə bağlı da müəyyən problemlər var. Bildiyiniz kimi, örüş sahələrinin azalması nəticəsində daha çox mal-qara kəsimə verilir. Xüsusi təsərrüfatlar var iki, qocalmış, çıxdaş edilmiş heyvanları orada toplayırlar. Qısa müddətdə onları yaxşı yemləyir, çəkidə artım alıb, bazara çıxarırlar. Amma bir məsələ var ki, həmin heyvanlar ikinci sort ət verirlər. Onların qiyməti onsuz da aşağıdır, bunlar sui-istifadə hallarına yol verib bunu hökumətin ucuzlaşdırma siyasəti kimi qələmə verirlər. Yəni, hökumət bu şəkildə manipulyasiya ilə məşğuldur. Ümumilikdə bayramqabağı qiymətlər yüksəkdir. Keyfiyyətli məhsul da çox azdır, olanlar da bahadır”.\nMüsahibimiz onu da bildirib ki, istehsalın azalması, idxalın artması və hökumətin yarıtmaz siyasəti nəticəsində qarşıdakı dövrdə bahalaşma davam edəcək. “Ət, yağ, süd və süd məhsulları, eləcə də digər ərzaq mallarının idxalının artması sübut edir ki, istehsalda ciddi azalma var, mal qıtlığı yaranıb, bu da özünü bahalaşmada göstərir. Nə qədər ki, bu proses davam edəcək, hökumət də yarıtmaz fəliyyət göstərəcək bahalaşma davam edəcək, hətta vəziyyət daha da pisləşəcək”,- deyə V.Məhərrəmli fikrini tamamlayıb.


Vətən müharibəsi memorial kompleksi və Zəfər muzeyinin konsepsiyasının hazırlanması istiqamətində Azərbaycan Respublikasının Mədəniyyət Nazirliyi tərəfindən işlər davam etdirilir.\nMədəniyyət Nazirliyindən Kult.az-a verilən məlumata görə, Vətən müharibəsi memorial kompleksi və Zəfər muzeyinin konsepsiyasının mükəmməl işlənilməsi üçün məkanla yerində tanış olmaq mühüm əhəmiyyət kəsb edir. Bu məqsədlə cari ilin 19-21 fevral tarixində “G GROUP” şirkətinin işçi heyətinin - yaradıcı icraçı direktor və bədii rəhbər Fabrizio Conti, strategiya üzrə məsləhətçi Laura Conti, memar, muzey və ekspozisiya dizayneri Nicola Pavan və memar Carlo Pavan Bakıya səfəri təşkil olunub.\nLayihənin yüksək səviyyədə icrası üçün nazirlik tərəfindən yerli mütəxəssislərlə yanaşı, xarici ekspertlərə də müraciət olunub. Bununla əlaqədar İtaliyanın dünyaca məşhur aparıcı multimedia şirkəti olan “G GROUP” şirkəti ilə əməkdaşlığa başlanılıb.\n2021.02.22 / 10:29


Zahid Orucun susmamağlığı və ya baş kahin niyə susdurur? – Arzu Abdulla yazır – Yenicag.Az\nAna Səhifə Yazarlar Zahid Orucun susmamağlığı və ya baş kahin niyə susdurur? – Arzu Abdulla yazır\nZahid Orucun susmamağlığı və ya baş kahin niyə susdurur? – Arzu Abdulla yazır\nYeni Çağ Media Qrupu – İyul 07, 2016 - 11:55\nÖtənlərdə Milli Məclisdə bir qavğa qalxdı. Məclisin aparıcısı (və ya spiker) Oqtay Əsədov millət vəkili Zahid Orucun çıxışını yarıda kəsib sözünü tamamlamağa imkan vermədi: “Səsini kəs, otur yerində”.\nÜmumiyyətlə, səs elə bir zaddır ki, ancaq o çıxdığı halda ətraf nədənsə hali olur. Amma susmaq gerçəkdən də qızıldır. Məsələn, Aristotel deyirdi ki, “axmaq adam susana qədər dahidir”.\nZahid Orucu isə dərin mütailəsi və böyük dünyagörüşü ilə yanaşı vicdanı susmağa qoymur. O, susa bilmir.\nYadıma gələni odur ki, o, məclis sədri Oqtay Əsədovun təhqir etdiyi ilk deputat deyildi.\nOrtaya maraqlı sual çıxır. Oqtay Əsədov niyə təqhir edir və ya Oqtay Əsədov niyə məhz ağzına su alıb susanları deyil, danışanları, səsini çıxaranları təhqir edir? Və ya Oqtay Əsədov xalqı aşağılayan, təhqir edən deputatları deyil, məhz Zahid Oruc kimi xalqının dərdinə yananları təhqir edir?\nƏzizilərim, yəqin ki, siz “Həzrəti Yusif” serialına baxmısınız. Serialda Yusif peyğəmbərin zindandan azad olunmasının səbəbini də xatırlayırsız yəqin? Yusif peyğəmbəri zindandan xilas edən əslində onun düşmənlərinin bacarıqsızlığı oldu. Misiri ayağının altına alıb, istədiyi kimi fırladan Amon məbədinin kahinlərinin boş başı Yusifin zindandan xilasına kömək oldu.\nYəni Amon məbədinin kahinləri fironun yuxusunu yoza bilsəydilər Yusifə də ehtiyac qalmayacaqdı.\nAmma ömrü boyu xalqın başını piyləyib, özünü Allah adlandıran və ac, avam xalqı soyub qanını içən, haram yeməkdən qarınları şişən kahinlər o qədər nadan idilər ki, öz sahələrinə aid olan sadəcə yuxunu da yoza bilmədilər.\nBu kahinlər ona görə yuxunu yoza bilmədilər ki, yarandıqları gündən bir amalla yaşayırdılar: xalqı aldatmaq, xalqın bəsirət gözünü bağlayıb qazancını əlindən alıb yemək və pul, var -dövlət yığmaq.\nAmma tarix sübut edib ki, indiyə qədər heç bir cahili, xalqın qanını soran heç bir fironu xalqın alın təri olan milyardlar xilas edə bilməyib.\nAmon məbədinin kahinləri tuluğa dönən qarınlarından başqa digər nəsnəylə də maraqlanmış olsaydılar, o zaman beyinlərini azacıq işlətməli olacaqdılar və Yusif, onların düşmən elan etdikləri Yusif də azad olunmaycaqdı.\nAmma belə olmadı. Peyinlə dolu tuluğa dönmüş qarınlarının üstündəki, haram yeməkdən piylənmiş başlarının içi boş idi. Orada ancaq yalan, kin nifrət qərəz planları cızılırdı. Bu peyinlə dolu tuluqların bircə sevgisi var idi ki, o da buz kimi qızıla-sərvətə yönəlik olduğundan özləri də o qızıl kimi donub qalmışdılar.\nBəli, Firon yuxu görmüşdü. Firon yuxusundan narahat idi. Ona nələrinsə xəbər verildiyini, bunun əslində adi yuxu deyil, ilahi mesaj olduğunu anlamışdı. Bəs kim yozacaqdı bu yuxunu?\nÖlkəni barmağında fırladan Amon mədədinin baş kahini və yuxuyozanları nə qədər fikirləşsələr də ortaya bir zad çıxara bilmədilər.\nYadıma bilirsiz nə düşdü? Deməli, Azərbaycanda manatın ilk çöküşü baş verib. Milli Məclisin deputatlarından biri bu xəbəri eşidib və belə reaksiya verib: Nə, manatın məzənnəsi düşüb? Heç xəbərim yoxdur, nə bilim”. Əlbəttə, bütün varidatı xarici banklarda dollarla, avrolarla, funt sterlinqlə yatırlanlar üçün manat öldü və ya boz eşşək öldü heç bir fərqi yoxdu.\nBaxən, bu kahinlər də, Misiri gözləyən təhlkəni duymurdular. Çünki onlar Misiri sevmirdilər. Misir onlar üçün yemək anbarı olan Amon məbədindən ibarət idi.\nZavallı Misir xalqı isə varını və sevgisini bu məbədə daşıyırdı. Bütün amacı ancaq qarnı ilə cibini doldurmaq olan kahnilərə və kahinbaşıya bundan başqa nə lazm idi?\nBeləcə, Amon məbədinin baş kahini Alex Mahu məbədin baş yuxuyozanını ağacının altına salıb döyür, başını yarır, sonra isə yanındakılara tapşırır ki, onu öldürüb köpəkbalıqları olan çaya atsınlar. Səbəb isə sadə idi. Baş yuxuyozan Yusifin yuxunu düz yozduğunu təsdiqləmişdi. Baş yuxuyozanın ən böyk günahı səsini çıxarması və həiqiqəi söyləməsi olmuşdu.\nBaş kahin Alex Mahu baş yuxuyozana elə fironun sarayında acıqlanır: “Axmaq qoca, hələ də harada ağzını açmağı, harada səsini kəsməyi bilmirsən. Kəs səsini, otur yerində”.\nBəzi yazılmmaış ilahi qanunlar var. O qanunlar ki, Misir hökumətini saymayan Amon məbədində höküm sürürdü. Alex Mahu Misiri ayağının altında ayaqlayan Amon məbədində öz qanunlarını qurmuşdu və hökuməti vecinə almadan bəy balası kimi öz kefinə yaşayırdı. Amma adı HAQQ olan bir gün o, Yusifi qaranlıq zindandan çəkib çıxardı. Axı əsl zindanlıqlar bayırda idi və özlərini xalqın başbiləni kimi göstərirdilər.\nRamazan ayını həmişə olduğu kimi oruc tutdum və hər iftarımı bu dua ilə başladm: Ey, Yunusu dənizin dibindən, Yusifi qaranlıq zindandan xilas edən Allahım, BİZİ ƏDALƏTSİZLİK QUYUSUNDAN XİLAS ET! AMİN!


Azərbayan manatının real effektiv məzənnəsi avqustda azalıb » Son xəbərlər,Azərbaycan xəbərləri,en son xeberler,azeri radio,canli radio dinle\nSon xəbərlər » Son xəbərlər » Azərbayan manatının real effektiv məzənnəsi avqustda azalıb\n9-10-2017, 16:57 Son xəbərlər\nAzərbaycan manatının real effektiv məzənnəsi bu il sentyabrın 1-nə 92,2 bənd təşkil edib.\nucarliyiq.biz Azərbaycan Mərkəzi Bankına (AMB) istinadən xəbər verir ki, bu, avqustun 1-i ilə müqayisədə 0,9 faiz bəndi azdır.\nSon 1 ildə isə real effektiv məzənnə 5,2 faiz bəndi artıb.\nSözügedən göstəricinin sabit qalmasına səbəb Azərbaycanın əsas ticarət partnyoru ölkələrin milli valyutalarının - Türkiyə lirəsi, Rusiya rublu və Çin yuanının məzənnəsinin ABŞ dolları qarşısında ciddi dəyişikliyə məruz qalmamasıdır. Bununla belə, Çin, Rusiya və Türkiyədə dolların bu ay ucuzlaşması manatın real effektiv məzənnəsini artıra bilər.\nXatırladaq ki, manatın real effektiv məzənnəsi 2000-ci ildən hesablanır, minimum səviyyəsi 2004-cü ildə - 74,2, maksimum səviyyəsi 2015-ci il fevralın 1-də - 153,1 bənd təşkil edib. Maliyyə böhranı başlayandan isə minimum hədd 2016-cı il sentyabrın 1-də 87 bənd olub.\nucarliyiq.biz-in analitik qrupu hesab edir ki, manatın real effektiv məzənnəsi üçün 85-90 bənd diapazonu qənaətbəxş səviyyədir. Sentyabr ayında real effektiv məzənnədə ciddi dəyişiklik gözlənilmir. İlin son rübündə isə real effektiv məzənnədə artım ola bilər.


Məqalədə bu günlərdə Heydər Əliyevin xatirəsinin yad edildiyi bildirilir, onun həyatı və siyasi fəaliyyəti barədə ətraflı məlumat verilir.\nYazıda Heydər Əliyevin ömrünü bütünlüklə öz ölkəsinin və xalqının inkişafına, firavanlığına həsr etmiş böyük tarixi lider və siyasi xadim olduğu bildirilir. Azərbaycanın üzləşdiyi ağır günlərdə xalqın tələbi ilə yenidən rəhbərliyə gələn Heydər Əliyevin 1993-cü və 1998-ci illərdə iki dəfə Azərbaycan Respublikasının Prezidenti seçildiyi oxucuların diqqətinə çatdırılır.\nMəqalədə Azərbaycanın yeni tarixinin 30 ildən çoxunun, ölkənin siyasi, iqtisadi və mədəni həyatının yenidən dirçəlişinin Heydər Əliyevin adı ilə bağlı olduğu, onun yeritdiyi uzaqgörən daxili və xarici siyasət nəticəsində Azərbaycanın bu gün Şərq və Qərb arasında etibarlı tərəfdaşa çevrildiyi qeyd edilir.\nMüəllif hazırda Prezident İlham Əliyevin Azərbaycan xalqının ümummilli lideri Heydər Əliyevin siyasi kursunu uğurla davam etdirdiyini vurğulayır. Heydər Əliyevin bütün azərbaycanlıların yaddaşında və qəlbində yaşadığı, onun öz ideyaları və Azərbaycanın inkişafı naminə gördüyü işləri ilə həmişə yaşayacağı qeyd edilir.


Camaləddin Məhəmmədov: "Dağıstanda hamı bu xəstəliyi keçirir” - MÜSAHİBƏ\nSərbəst güləş üzrə Avropa və dünya çempionatının mükafatçısı, İslam Həmrəyliyi Oyunlarının qalibi olmuş Azərbaycan millisinin üzvü Camaləddin Məhəmmədovun (125 kq) apasport.az saytına müsahibəsi\n- Ailənizlə birlikdə Dağıstandasınız. Orada koronavirusa yoluxma halı son vaxtlar kifayət qədər artıb. Hazırda vəziyyət necədir?\n- Bəli, vəziyyət çox pisdir. Kütləvi şəkildə xəstələnmələr olur. Artıq xeyli müddət keçməsinə baxmayaraq, hələ də ağır situasiya olduğu kimi qalır. Çoxlu ölənlər var.\n- Bu xəstəlikdən qorunmaq üçün nə edirsiniz?\n- Vəziyyət elədir ki, xəstəlikdən qaçmaq çox çətindir. Bir neçə gün temperaturum düşmədi.\n- Həkimə müraciət etmisizmi və testdən keçmisizmi?\n- Bəli, həkimə getdim. Mənə müalicə yazdı. Düzdür, koronavirus testi vermədim. Amma kompüter tomoqrafiyasından keçdim. Bu elə xəstəlikdir ki, gənclər dözə bilirlər. Antibiotiklər qəbul edirik, keçib gedir. Ancaq yaşlı insanlar xəstəliyi ağır keçirirlər, onlar üçün dözmək çətin olur.\n- Vəziyyətiniz nə yerdədir, artıq sağalmısınız?\n- Antibiotik qəbulu və müalicədən sonra sağalmışam. İndi özümü yaxşı hiss edirəm.\n- Ailə üzvləriniz və qohumlarınızda da koronavirusa yoluxma halı olub?\n- Bəli, demək olar ki, hamı bu xəstəliyə yoluxur. Ailə üzvlərim və qohumlarım mənim kimi, bunu asan keçirdilər.\n- Yenidən yoluxmamaq üçün nələr edirsiniz?\n- Hamımız evdə oturmuşuq, çölə çıxmırıq. Təcrid vəziyyətində yaşayırıq ki, yenidən yoluxmayaq.\n- Belə çətin durumda Azərbaycan Güləş Federasiyasından sizinlə maraqlanan olubmu?\n- Federasiyanın sərbəst güləş üzrə vitse-prezidenti Firdovsi Umudovla danışmışam. Buradakı vəziyyətlə bağlı onu məlumatlandırdım. Hamının bu xəstəliyə yoluxduğunu dedim.\n- Azərbaycana nə vaxt gəlməyi planlaşdırırsınız?\n- Bizdə karantin rejimidir. Bunun nə zaman bitəcəyini hələ bilmirəm. Üstəlik, sərhədlər də bağlıdır. Bütün idman zalları fəaliyyətini dayandırıb. Bu üzdən gələcəklə bağlı bir plan qurmaq qeyri-mümkündür. Çünki vəziyyətin necə cərəyan edəcəyini bilmirəm.\nCəmaləddin Məhəmmədov koronavirus güləş


Bəstəkarlar İttifaqında soyqırımı qurbanlarının xatirəsi anılıb\nAzərbaycanlıların Soyqırımı Günü ilə bağlı Azərbaycan Bəstəkarlar İttifaqında anım tədbiri keçirilib.\nİttifaqın sədri, Xalq artisti, professor Firəngiz Əlizadə 1918-ci ilin mart-aprel aylarında erməni-daşnak dəstələrinin dinc əhaliyə qarşı həyata keçirdiyi qırğınlar, Azərbaycanın müxtəlif bölgələrində törədilən qanlı hadisələr haqqında danışıb.\nBəstəkarlar İttifaqının katibləri – Əməkdar incəsənət xadimləri Zemfira Qafarova, Cəlal Abbasov, məsul katib, sənətşünaslıq üzrə elmlər doktoru Cəmilə Həsənova 103 il əvvəl baş vermiş soyqırımından söz açaraq bu hadisələrin heç zaman Azərbaycan xalqının yaddaşından silinməyəcəyini vurğulayıblar.\nBəstəkarlar İttifaqında hər il soyqırımı qurbanları yad edilərkən Azərbaycan bəstəkarlarının memorial janrda əsərləri səsləndirilir. Budəfəki tədbirdə Qarabağ torpağının yetirmələri olan iki bəstəkarın – Rauf Əliyevin (simfonik orkestr üçün “Şuşanın sıldırım dərələri xatırlanarkən”) və Cəlal Abbasovun (simli orkestr üçün “İn memoriam...”) dərin faciəvi ruhlu əsərlərinin səsyazıları təqdim olunub.


ARDNF: Cənubi Koreya bazarından çıxmamışıq - Hürriyyət\nEv İqtisadiyyat ARDNF: Cənubi Koreya bazarından çıxmamışıq\nARDNF: Cənubi Koreya bazarından çıxmamışıq\n17:29 - 05 Noyabr, 2020\nDövlət Neft Fondunun (ARDNF) 2014-cü ildə Cənubi Koreyanın paytaxtı Seulda aldığı “Payn Avenyu A” qülləsini satması Fondun investisiya məkanı olaraq bu ölkədən çıxması anlamına gəlmir.\nBunu “Report”un sorğusuna cavab olaraq ARDNF-dən bildiriblər.\n“Ofis tipli həmin qüllənin alınması ARDNF-in daşınmaz əmlak strategiyasından irəli gələn bir addım idi və burada məqsəd investisiya portfelinin valyuta tərkibinə Koreya vonunun timsalında yeni valyuta əlavə etmək olmayıb. Sadəcə olaraq bu investisiyanın Koreya vonunda ifadə edilməsi portfelin valyuta tərkibində adıçəkilən valyutanın yer alması ilə nəticələnib. Sözügedən investisiyanın ötən illər ərzində stabil gəlir gətirməsi və 2020-ci ildə əlverişli şərtlərlə satılması tam olaraq Fondun gözləntilərini qarşılayıb.\nHazırda ARDNF-in investisiya portfelində daşınmaz əmlaka və özəl səhmlərə investisiya edən pay fondları vasitəsilə Cənubi Koreyaya yatırılmış investisiyalar var, lakin sözügedən fondların hesabat valyutaları ABŞ dolları və avro olduğundan Fondun müvafiq hesabatlarında da onlar həmin valyutalarda əks olunur. Gələcəkdə ARDNF-nin investisiya strategiyası, maliyyə bazarlarında davam edən tendensiyaların ətraflı təhlili nəzərə alınmaqla Cənubi Koreyaya investisiyalarında müəyyən dəyişikliklər, habelə onların payının artırılması baş tuta bilər.\nARDNF-in investisiya fəaliyyəti aktiv növləri üzrə diversifikasiya olunmuş portfelin qurulmasına yönləndirilib ki, bu strategiyanın tətbiqi çərçivəsində də investisiya siyasəti ilə təsdiqlənmiş müvafiq valyuta tərkibi nəzərə alınır. İnvestisiya portfelinin valyuta tərkibində edilən dəyişikliklərə gəldikdə isə qeyd olunmalıdır ki, burada son dəyişiklik 2020-ci il üçün nəzərdə tutulmuş investisiya siyasətində öz əksini tapıb. Belə ki, avroda ifadə olunmuş aktivlərin payı 35%-dən 20%-ə qədər azaldılıb və müvafiq olaraq ABŞ dollarında olan aktivlər isə 50%-dən 65%-ə qədər artırılıb. ARDNF-nin investisiya portfelinin valyuta tərkibinin 5%-i ingilis funt sterlinqi və 10%-ə qədər hissəsini isə digər valyutalarda ifadə edilən aktivlər təşkil edir ki, Koreya vonu kimi valyuatalarda ifadə edilən aktivlər də məhz buraya daxildir. Hazırda yaxın gələcək üçün Fondun investisiya portfelinin valyuta tərkibi üzrə nisbətlərində də hər hansı bir dəyişiklik nəzərdə tutulmur”, – deyə Fond bəyan edib.\nƏvvəlki məqaləXİN: Ermənistan saxta xəbərlərin hazırlanması və yayılması ilə məşğul olur\nNövbəti məqalədəİranda zəlzələ olub


“İQTİSAD UNİVERSİTETİNDƏ BU SAHƏDƏ CİDDİ DƏYİŞİKLİKLƏR OLACAQ” – Müsahibə | AzPolitika – onlayn siyasi-ictimai qəzet\n“İQTİSAD UNİVERSİTETİNDƏ BU SAHƏDƏ CİDDİ DƏYİŞİKLİKLƏR OLACAQ” – Müsahibə\nDərc olunub: 12/12/2016 - 09:11\nAsiman Quliyev: “Azərbaycan ali təhsil sistemində bir çox yeniliklər ilk dəfə İqtisad Universitetində həyata keçirilib”\n“Sumqayıt Kimya Sənaye Parkında görülən işlər Azərbaycanın kimya sənayesinin keçmiş şöhrətini geri qaytarmağa nail olacağını göstərir”\nMüsahibimiz Azərbaycan Dövlət İqtisad Universitetinin “İqtisadiyyat” fakültəsinin dekanı, dossent Asiman Quliyevdir.\n-Asiman müəllim, bu gün ölkədə qeyri-neft sektorunun inkişafı əsas prioritetlərdən biri, bəlkə də birincisi hesab olunur. Bu istiqamətdə görülən iri miqyaslı işlərdən biri kimi də Sumqayıt Kimya Sənaye Parkının (SKSP) yaradılması göstərilir. Bilirik ki, Azərbaycan Dövlət İqtisad Universitetinin (UNEC) professor-müəllim heyətinin tərkibində Siz də SKSP-də olmusunuz. Təəssüratlarınızı bilmək istərdik. Bu Sənaye Parkı Azərbaycan iqtisadiyyatına nə vəd edir?\n-İlk növbədə “AzPolitika” saytına İqtisad Universitetinə – UNEC- ə göstərdiyi diqqətə, Universitetimizdə görülən işləri obyektiv işıqlandırdığına görə təşəkkürümü bildirirəm. Sualınızla bağlı isə bildirim ki, bəli, dekabrın 7-də rektorumuz professor Ədalət Muradovun rəhbərliyi ilə Universitetin 15 nəfərlik professor-müəllim heyəti Sumqayıt Kimya Sənaye Parkında olub. Qeyd edim ki, belə bir görüşün keçirilməsinə İqtisadiyyat Nazirliyi tərəfindən böyük diqqət göstərilmişdi. İqtisadiyyat nazirinin müavini Niyazi Səfərov da bu tədbirdə iştirak edirdi. Təəssüratımız isə çox müsbətdir. Həqiqətən, 2011-ci ildə yaradılan Parkda kifayət qədər böyük işlər görülüb. Əlbəttə, belə sənayə komplekslərinin yaradılması çox vacibdir. Hazırda Azərbaycanda Sumqayıt Kimya Sənaye Parkı ilə yanaşı Balaxanı Sənaye Parkı, Qaradağ Sənaye Parkı, Mingəçevir Sənaye Parkı və Pirallahı Sənaye Parkı fəaliyyət göstərir. Bundan əlavə Bakıda və Mingəçevirdə Yüksək Texnologiyalar Parkı mövcuddur. Eyni zamanda cənab prezidentin fərmanı ilə Neftçala və Masallıda Sənaye Məhəlləsi yaradılıb. Bu sənaye parkları və məhəllələri heç şübhəsiz Azərbaycanda qeyri-neft sektorunun inkişafı baxımından böyük əhəmiyyət daşıyır. SKSP-də olan hər bir şəxs kimi məndə də buna tam əminlik yarandı. 300 hektara yaxın ərazidə yaradılan parkda hazırda 9 şirkət fəaliyyət göstərir. Bu parkın yaradılmasına kifayət qədər böyük həcmdə investisiya qoyulub. Parkda fəaliyyət göstərən şirkətlərin layihələri əsasında yaxın vaxtlarda ölkə cəlb edilən investisiyaların ümumi həcmi təxminən 3 milyard manat təşkil edəcək.\nParkda lazımı infrastrukturun qurulmasına ciddi önəm verilib. Elə buna görə də SKSP 2 böyük şəhər arasında, dəmiryolunun üstündə, Dəniz Limanına yaxın bir ərazidə yaradılıb. Avtomobillərin rahat hərəkəti üçün magistral yol, tunel çəkilib. Eyni zamanda parkın ərazisində rahat və maneəsiz hərəkəti təmin etmək məqsədi ilə eni, mərkəzi, dairəvi və ara yollar salınacaq. Nəqliyyat xətləri Parkın istehsal və qeyri-istehsal təyinatlı bütün ərazisini əhatə edəcək.\nParkda fəaliyyət göstərən 9 şirkətə rezident statusu verilib və onlara 7 il müddətinə vergi və gömrük güzəştləri tətbiq edilib. Əmlak vergisindən, torpaq vergisindən, mənfəət vergisindən azad ediliblər. Həmçinin idxal olunan texnika, texnoloji avadanlıqlar və qurğulara görə ƏDV-dən və gömrük rüsumundan azad olunurlar. Bu da onların maliyyə imkanlarını, rəqabət qabiliyyətini daha da artırır. Eyni zamanda parkın ərazisində fəaliyyət göstərən şirkətlərin artmasına zəmin hazırlayır. Yaxın gələcəkdə Parkın ərazində 35-40 müəssisənin fəaliyyət göstərməsi planlaşdırılır.\n-Bəs yaradılan müəssisələr beynəlxalq bazarlarda rəqabətə davam gətirə biləcək məhsullar istehsal etmək qabiliyyətinə malikdirmi? Yəni, sənaye parkındakı şirkətlər öz məhsullarını xarici bazarlara çıxara biləcəklərmi?\n– Nəinki, çıxara biləcəklər, artıq bəzi müəssisələr öz məhsullarının böyük hissəsini xaricə ixrac edirlər. Biz sənaye parkının ərazisində aparılan tikinti işləri, şirkətlərin fəaliyyəti və gələcək planları, bəzi müəssisələrin istehsal prosesi ilə də tanış olduq. Həmin müəssisələrdə ən müasir texnologiyalardan istifadə edilir. Buna görədə, onlar da artıq yalnız daxili bazar üçün deyil, eyni zamanda yaxın ölkələrə ixrac etmək üçün məhsul istehsal edirlər. Burda istehsal edilən məhsullar Qazaxıstana, Türkmənistana, Şimali Qafqaza. Rusiyanın bəzi vilayətlərinə və başqa ölkələrə ixrac olunur. Məsələn biz, parkın ilk rezidenti olan “Azertexnolayn” MMC-nin istehsalat müəssisələrində olduq. “Azertexnolayn”ın zavodlarında polad və polietilen boru, mexaniki və hidrotexniki avadanlıqlar istehsal edir və artıq ümumi istehsalın 75%-ni ixrac edib. Bu müəssisədə 700 nəfər işlə təmin olunub.\nYeri gəlmişkən qeyd edim ki, sənaye parkında gələcəkdə 10 min nəfərin işləməsi nəzərdə tutulur ki, bu da ölkədə işsizliyin daha da azaldılması baxımından əhəmiyyətlidir.\n-Vaxtilə, yəni sovet hakimiyyəti dövrü Azərbaycanda kimya sənayesinin böyük şöhrəti olub. Azərbaycan keçmiş SSRİ-nin respublikalarına, dünyanın bəzi ölkələrinə məhsullar ixrac edib. Sizcə Azərbaycanda kimya sənayesini yenidən bu səviyyəyə çatdırmaq mümkün olacaqmı?\n-Biz orada “SOCAR Polymer” MMC-də olduq. Şirkət isə sənaye parkının ərazisində polipropilen zavodunun tikintisini davam etdirir. Layihəyə 1,5 milyard manat investisiya qoyulub. Zavodun tikintisinə də İqtisad Universitetinin məzunu rəhbərlik edir. Sonradan Londonda da təhsil alaraq, mükəmməl mütəxəssis olub.\nBizə orada bildirildi ki, “SOCAR Polymer” layihəsi son 40 ildə bu sahədə miqyasına görə Azərbaycanın neft – kimya sənayesində həyata keçirilən ilk belə layihədir. Bu müəssisədə istehsal edilən məhsulların əhəmiyyətli hissəsinin xarici ölkələrə ixrac olunması nəzərdə tutulub. Müəssisədə yerli xammaldan, Sumqayıtda istehsal olunan propilen və etilendən istifadə edəcəkdir. 2018-ci ildə fəaliyətə başlayacaq bu müəssisə çox qiymətli polymer məhsulları istehsal edəcək. Və dünyada bu məhsulları istehsal edən ilk 5-liyə düşəcək. Burada istehsal olunan məhsullar eyni zamanda digər müəssisələr üçün xammal rolunu oynayacaq. Məsələn, Pirallahı Sənaye Parkında fəaliyyət göstərən şirkətlər əsasən Farmakoloji vasitələr istehsal edəcək. “SOCAR Polymer”in istehsal etdiyi məhsullarda həmin şirkətlər, xüsusən də şpris istehsalı üçün əhəmiyyətli xammal olacaq. Həmçinin elektrik naqillərinin və başqa məhsulların istehsalında xammal kimi istifadə olunan məhsullar buraxacaq. Eyni zamanda xaricə də hazır məhsul və xammal ixrac ediləcək.\nÜmumiyyətlə sənaye parkında fəalıiyyət göstərən şirkətlərin əsas hədəfi məhz Azərbaycanın ixrac potensialını artırmaqdır. Ancaq onu da nəzərə almaq lazımdır ki, sovet dövrü Azərbaycanda kimya sənayesi bir növ inhisarçı mövqedə idi. 260 milyon əhalisi olan SSRİ-yə, Şərqi Avropanın keçmiş sosialist ölkələrinə, Asiya, Latın Amerikası və Avrikada sovet hakimiyyətinin dostları olan ölkələrə məhz Azərbaycanda kimya sənayesinin istehsal etdiyi məhsullar göndərilirdi. Belə böyük bir bazarın inhisarçılarından biri idi. Ona görə də böyük zavodlar fəaliyyət göstərirdi. Ancaq indi rəqabət dövrüdür. Bu bazarlar uğrunda ABŞ-ın, Çinin, Rusiyanın, Fransanın kimya məhsullar istehsal edən iri şirkətləri mübarizə aparır. Belə bir rəqabətdə uğur əldə etmək,bazarlar qazanmaq asan deyil. Ancaq önəmli məsələ odur ki, Azərbaycan neftdən əldə etdiyi vəsaitlər hesabına kimya sənayesini dirçəltməyə, keçmiş şöhrətini geri qaytarmağa çalışır. İnanıram ki, buna nail olunacaq. Fikrimcə, 2018-ci ildən sonra bu özünü göstərəcək. Aqrar sənayenin də inkişafı bu baxımdan əhəmiyyətlidir. Kimya sənayesi üzrə fəaliyyət göstərən bir sıra müəssisələri xammalla məhz aqrar sektor təmin edəcək. Bu müəssisələrdə tətbiq olunan ən müasir texnologiyalarla istehsal olunacaq bazarlarda bizim daha üstün mövqe əldə etməyimizə də imkan verəcək. Bu da digər sahələrin də inkişafına təkan verəcək. Kiçik sahibkarlar, fermerlər öz məhsullarını bu sənaye parklarındakı şirkətlərə sata biləcəklər.\n-Adətən Azərbaycanda fəaliyyət göstərən iri şirkətlər mütəxəssisləri xaricdən cəlb edirlər. Bu Sənaye Parkında fəaliyyət göstərən şirkətlərdə necə, işləyənlər yerli mütəxəssislərdir, yoxsa xaricdən gətirilib?\n-Məni bir iqtisadçı kimi ən çox maraqlandıran məsələ məhz insan amili idi. Yəni, bu şirkətlərdə çalışan mütəxəssislərin kimliyi bizim üçün də maraqlı idi. Sənaye parkında olarkən onlarla tanış olmaq, söhbət etmək imkanımız oldu. Bizim üçün çox sevindirici hal oldu ki, qarşımızdakı mütəxəssislər- iqtisadçılar, kimyaçılar, mühəndislər məhz Azərbaycan universitetlərinin məzunları idi. Qarşımızdakı mütəxəssislərin əksəriyyətinin Azərbaycan Dövlət İqtisad Universitetinin, Bakı Dövlət Universitetinin, Texniki Universitetin məzunları olduğunu görmək qürurverici idi. Hamısı ən son texnologiyalarla işləmək bacarıqlarına malikdilər. İngilis dilini, işlədikləri sahələr üzrə ən son elmi yenilikləri mükəmməl bilirdilər.\nQeyd etdiyim kmi biz orada 2 müəssisədə olduq – “Azertexnolayn” MMC və “SOCAR Polymer” MMC-də. Hər 2 müəssisəyə iqtisadçılar rəhbərlik edirdi. Biri bizim İqtisad Universitetinin, digəri də Bakı Dövlət Universitetinin “İqtisadi nəzəriyyə” fakültəsinin məzunu idi. Yəni, artıq beynəlxalq bazarlarda rəqabətə davam gətirəcək səviyyədə məhsul istehsal edə biləcək mütəxəssislərimiz var. Onu da deyim ki, görülən işin müqabilində işçilərin sayı o qədər də çox deyil. Ancaq hər bir öz sahəsi üzrə mütəxəssis olduğundan mükəmməl texnologiya ilə böyük işlər görürlər. Azərbaycan adətən xammal ixrac edən bir ölkə kimi tanınıb. Bu müəssisələrin bəziləri isə xammalı xaricdən idxal edirlər. Məsələn, polad və polietilen boru istehsal edən “Azertexnolayn” MMC-nin zavodları xammalı- metalı Rusiyadan idxal edirlər. İstehsal edilən borular isə xarici ölkələrə ixrac edirlər.\nDigər bir müsbət hal odur ki, bu müəssisələrdə əmək haqqları da yüksəkdir. Mütəxəssislərin aylıq əmək haqqı orta əmək haqqından ən azı 2 dəfə yüksəkdir. Aşağı ixtisaslı fəhlələrin əmək haqqı isə orta əmək haqqı səviyyəsindədir. Bu da həmin müəssisələrdə çalışanların öz ixtisas səviyyələrini yüksəltməyə maraq yaradır. Bunun üçün sənaye parkında lazımı şərait də yaradılıb. Belə ki, Sənaye Parkının ərazisində yaxın vaxtlarda 500 tələbənin təhsil ala biləcəyi Peşə Tədris Mərkəzinin istifadəyə verilməsi və növbəti tədris ilindən fəaliyyətə başlaması nəzərdə tutulur. Mərkəzdə sənayenin müxtəlif istiqamətləri üzrə 30-a yaxın peşə hazırlığı həyata keçiriləcək. Həm də Avropa standartlarına uyğun kadr hazırlamaq üçün Almaniya təhsil sisteminin kurikulumlarına müvafiq olaraq “Paralel təhsil” modeli tətbiq olunacaq. Tədris prosesi təhsil-təcrübə-tətbiqetmə ardıcıllığı üzrə həyata keçiriləcək. Bunun üçün 3 təcrübə emalatxanası tikiləcək və orada təhsil alanların əldə etdikləri biliklərin təcrübədən keçirilməsi üçün şərait yaradılacaq. Başqa layihələr də var. Bu park gələcəkdə iri sənaye şəhərciyinə çevriləcək.\n-Asiman müəllim, belə bir sənaye parkının yaradılması İqtisad Universitetinin tələbələrinin də keyfiyyətli təcrübə keçməsinə imkan yarada bilər. Bu istiqamətdə hansısa düşüncələr varmı?\n– Qeyd etməliyəm ki, UNEC-in “İqtisadiyyat” fakültəsi öz fəaliyyətini əsasən İqtisadsiyyat Nazirliyinin tələblərinə uyğun kadr hazırlanması istiqamətində qurur. Rektorumuz Ədalət müəllim də bunu oradakı görüşdə qeyd etdi. Bizim fakültədə 6 ixtisas üzrə kadr hazırlanır ki, bunların da əksəriyyətinə sənaye parklarında ehtiyac duyulur. Bu da bizim əməkdaşlığımızı zəruri edir. Bu əməkdaşllq isə müxtəlif istiqamətlərdə həyata keçiriləcək. Bizim müəllimlərimiz orada elmi tədqiqatlar apararaq, istehsalın daha səmərəli təşkilinə dair təkliflərini verəcək. Rektorumuz da bildirdi ki, elmi-tədqiqat yönlü universitet olmaq niyyətində olan UNEC-in SKSP-dan praktik baza kimi istifadə edərək, birgə elmi tədqiqatlar apara biləcək.\nEyni zamanda tələbələrimizin gələcəkdə SKSP-də təcrübə keçməsi, məzunlarımızın işlə təmin olunması da planlaşdırılır. Hətta iqtisadiyyat nazirinin müavini Niyazi Səfərov özü tələbələrin bu parkda təcrübə keçməsini təklif etdi. Rektorumiz Ədalət müəllim isə sənaye parkında fəaliyyətə başlayacaq Peşə Tədris Mərkəzində tədrisin UNEC tərəfindən təşkil edilməsini təklif etdi. UNEC-in magistrlarının nazirliyin sifarişi əsasında tədqiqat apara biləcəklərini də qeyd edib.\nRektorumuz həmçinin UNEC SKSP-də islehsal edilən məhsulların xarici bazarlara çıxarılmasına köməklik göstərməyə də hazır olduğunu, bu məqsədlə UNEC-in əməkdaşlıq etdiyi xarici universitetlərin yerləşdiyi ölkələrin bazarlarının öyrənə biləcəyini vurğuladı.Bu təkliflər də həm şirkət rəhbərləri, həm də iqtisadiyyat nazirinin müavini Niyazi Səfərov tərəfindən müsbət qarşılandı. Hətta N.Səfərov nazirlikdə sənaye ilə bağlı yaradılan işçi qruplarına UNEC əməkdaşlarının cəlb edilə biləcəyinin mümkünlüyünü bildirdi. Bir sözlə, gələcəkdə UNEC-lə SKSP geniş əməkdaşlıq gözlənilir.\n-Kadr hazırlığından söz düşmüşkən, İqtisad Universitetində bu sahədə aparılan işlər barədə məlumat almaq istərdik. Bilirik ki, Universitetə yeni rəhbər təyin edildikdən sonra bir çox dəyişikliklər həyata keçirilib. Bu dəyişikliklər tədrisin keyfiyyətinə, kadr hazırlığına necə təsir edib?\n-Bəli, Dövlət İqtisad Universitetin son illər görülən işlər həm öz miqyasına, həm də əhəmiyyətinə görə seçilir. Azərbaycan ali təhsil sistemində bir çox yeniliklər ilk dəfə İqtisad Universitetində həyata keçirilib. Artıq İqtisad Universitetində tədris tam elektronlaşıb, elektron universitet fəaliyyət göstərir. Dərs jurnalları elektronlaşıb. Mühazirələr hamısı elektron formada tələbələrə çatdırılır. İmtahanlar və kollokviumlar tam şəffaf formada, test üsulu ilə həyata keçirilir.\nUniversitetdə müəllim-tələbə münasibətlərində bir zamanlar müşahidə edilən neqativ hallar tam aradan qalxıb. Univesitetdə müəllimlərin səviyyəsinin yüksəldilməsi də rektorluğun xüsusi diqqət mərkəzində olan məsələdir. Bunun nəticəsi olaraq Azərbaycanda Dövlət Proqramı ilə xaricdə təhsil alan yüksək ixtisaslı gənc mütəxəssislər Universitetdə tədrisə cəlb olunub. Bu gün onlarla belə mütəxəssis İqtisad Universitetində müəllim kimi öz biliklərini tələbələrə öyrədir. Bundan əlavə İqtisad Universitetində MBA Proqramı, böyük bir “Sabah” Mərkəzi, ingilis dilli Beynəlxalq İqtisadiyyat Məktəbi, Rus Dilində Tədris Mərkəzi fəaliyyət göstərir. Burada universitetin müəllimləri ilə yanaşı, kənardan dəvət olunan mütəxəssislər yüksək səviyyədə tədris həyata keçirir. Bütün bunlar İqtisad Universitetində kadr hazırlığının yüksək səviyyədə həyata keçirildiyini göstərir. Təsadüfi deyil ki, İqtisad Universitetini orta balla bitirən tələbə milli iqtisadiyatımızda yaxşı mütəxəssis kimi qəbul edilir. Buna görə də, İqtisad Universitetinin məzunları işlə daha tez təmin olunur. Bunu hökumət nümayəndələri, millət vəkilləri də öz çıxışlarında dəfələrlə vurğulayıblar. Bunun bir səbəbi əlbəttə ölkə iqtisadiyyatındakı inkişafla əlaqədar iqtisadçılara, maliyyəçilərə, mühasiblərə, menecerlərə ehtiyacın yaranmasıdır. İkinci bir səbəbi isə əlbəttə, İqtisad Universitetinin yüksək səviyyəli kadr hazırlaya bilməsidir.\n-Asiman müəllim, tez-tez İqtisad Universitetində fakültələrin, kafedraların birləşdirilməsi ilə bağlı da məlumatlara rast gəlir. Bu nə ilə bağlıdır: idarəetmənin təkmilləşdirilməsi ilə, yoxsa başqa səbəblər var?\n-Bu ilk növbədə İqtisad Universitetində- UNEC-də təhsili elektronlaşması ilə əlaqədardır. İndi əvvəlki dövrlərdə olduğu qədər fakültə saxlamağa ehtiyac yoxdur. Tədris elektronlaşdığından sənədləşmə də azalıb. Müəllimlərin və tələbələrin hər birinin öz şəxsi kabineti var. Mühazirələr həm mətn, həm də slayd formasında ora yerləşdirilib. Jurnallar da elektrondur və müəllimlər bütün qeydiyyatlarını burada apara bilirlər. Tələbələr də öz şəxsi kabinetlərindən təhsillə, öz qiymətləri ilə, imtahanlarla bağlı bütün məlumatları öyənə bilirlər. Bu halda çoxlu sayda fakültənin, kafedranın saxlanmasına ehtiyac varmı? Xaricdə universitetlərdə müəllim və tələbələr bir növ özləri həm dekanlığın, həm də kafedraların funksiyasını reallaşdırır. Biz də bu sistemi tətbiq edirik. Artıq klassik formada dekanların və kafedraların fəaliyyətinə ehtiyac yoxdur. Bu da idarəetmə strukturunun və orada çalışanların sayını azaltmağa imkan verir. Birinci səbəb budur. İkinci səbəb isə odur ki, ixtisaslaşmalar artıq bazara uyğun formalaşır. Buna görə də kafedraların bazarın tələblərinə uyğun ixtisaslar üzrə kadr hazırlığı həyata keçirməsi istiqamətində işlər görülür. Buna görə də kafedraların yenidən qurulması, yaxın ixtisaslar üzrə tədris həyata keçirən kafedraların birləşdirilməsi prosesi baş verir.\n-Bəzən mətbuatda, sosial şəbəkələrdəki müzakirələrdə İqtisad Universitetində aparılan dəyişikliklər, adının UNEC kimi təqdimatı və sair universitetin imicini yeniləmək cəhdi kimi xarakterizə edilir. Hətta bunu İqtisad Universitetinin adının keçmişdə – “Narxoz” kimi tanınan dövrdə daha çox neqativ hallarla yaddaşlarda qalması ilə bağlayanlar da var…\n-Bu fikirləri yanlış hesab edirəm. Mən özüm İqtisad Universitetini, keçmiş Xalq Təsərrüfatı İnstitutunun məzunuyam. Odur ki, tam məsuliyyətlə deyə bilərəm ki, İqtisad Universiteti keçdiyi 80 illik yolu çox şərəflə keçmişdir. Bunu Ümummilli liderimiz Heydər Əliyev də Universitetin 70 illiyində qeyd etmişdir. Möhtərəm prezidentimiz İlham Əliyev də İqtisad Universitetinin, onun kollektivinin fəaliyyətini daim müsbət qiymətləndirmişdir. Odur ki, İqtisad Universitetinin imici hər zaman yüksək olub. Keçmişdə – “Narxoz” kimi tanınan dövrdə də İqtisad Universiteti öz çəkisinə, professor müəllim heyətinin elmi potensialına, necə deyərlər sanbalına görə, sayılıb- seçilən ali təhsil ocaqlarından olub. Bu universitetdə uzun illərdir Tofiq Quliyev kimi, Əli Əlirzayev kimi sözün həqiqi mənasında nəhəng professorların fəaliyyət göstərdiyini unutmamalıyıq. Burda çoxlarının adını əlbəttə, çəkə bilərəm. Çünki, İqtisad Universitetində daim zəhmətkeş, yüksək elmi potensiala, pedaqoji məharətə malik alimlər işləyib. Əlbəttə, universitetin adının xoşagəlməz işlərlə hallandığı dövrlər də olub. Ancaq İqtisad Universitetindəki həqiqi elm adamları hər zaman belə hallara qarşı kəskin mübarizə aparıb. Və artıq belə hallar tamamilə aradan qalxıb. Bu gün İqtisad Universitetində çox savadlı, işgüzar və mobil bir kollektiv yaradılıb. Mən bir fakültə dekanı kimi bunu bir əminliklə deyirəm. Yeni rəhbərliyinin səyləri nəticəsində İqtisad Universiteti reytinqini çox yüksəldib. Artıq Qafqazda, Şərqi Avropa ölkələrində İqtisad Universiteti kifayət qədər yüksək reytinqə malikdir. Ancaq hədəfimiz iqtisad sahəsində dünyada fəaliyyət göstərən universitetlər arasında ilk 500-ə düşməkdir. UNEC abreviaturası da məhz bununla bağlı seçilib.\nBu da sadə iş deyil. Daha çox işləmək, universiteti dünyada tanıtmaq lazımdır. Buna görə də. Hazırda İqtisad Universitetində çox böyük işlər görülür. Həm beynəlxalq səviyyədə Universitet tanıdılır, həm də təhsilin səviyyəsi yüksəldilir. Müəllimlərin daha çox öz üzərilərində işləmələrini təmin etmək üçün universitetdə differensial əmək haqqı tətbiq edilib, müxtəlif istiqamətlər üzrə “Lider- müəllim” proqramı həyata keçirilir. Rektorumuz çalışır ki, universitetimiz dünyada tanınan bir elm mərkəzi olsun. Bunun üçün də həm yaşlı, qocaman alimlərimiz təcrübəsi və biliklərindən, həm də gənc alimlərimizin kreativ düşüncələrindən istifadə olunur. Bu da artıq öz nəticəsini verməkdədir. Sadə bir misal çəkim. Mən bu fakültəyə dekan təyin olunduğum il “İqtisadiyyat” fakültəsində 600 baldan yuxarı bal toplayan bir tələbə yox idi. Keçən il 600 baldan yuxarı bal toplayan 2 tələbə qəbul olunmuşdu. Bu il 28 tələbə. Düzdür bunu 16 nəfəri bizim fakültəyə birləşdirilən “”Beynəlxalq mübasibətlər” fakültəsinin tələbəsidir. Ancaq birbaşa “İqtisadiyyat” fakültəsinə də ötən ildəkindən 6 dəfə çox – 12 nəfər 600 baldan yuxarı bal toplayan tələbə daxil olub. Bu Universitetin reytinqinin yüksəlməsini göstərir. Bizdə elə ixtisaslar var ki, 500-dən aşağı bal toplayan bir tələbə yoxdur. Məsələn, “turizm-otelçilik”, “sənayenin təşkili və idarəedilməsi” ixtisaslarında oxuyanların hamısı 500-dən yuxarı bal toplayıb. Bu siyahını artıra da bilərəm. Universitetimizə bu cür savadlı tələbələrin daxil olması bizə yüksək ixtisaslı kadr hazırlamağa imkan verir. Əlbəttə, bunu da bizim kollektiv həyata keçirir. Hansı ki, onların arasında xarici təhsil alan gənc müəllimlərimizlə yanaşı, korifey alimlərimiz də var. Onların arasında mən fakültəmizin ağsaqqalı, yazdığı əsərlər, kitablarla dünyada tanınan, akademiklərdən önəmli alim hesab etdiyim prfessorumuz Tofiq Quliyevin adını xüsusi qeyd etmək istərdim.\n-Asiman müəllim, sonda ictimaiyyəti narahat edən bir problemlə bağlı da sizin fikirlərinizi bilmək istərdim. Belə ki, universitetlərimizin verdiyi təhsilin praktikliyi çatışmır. Yəni, tələbə nəzəriyyəni öyrənir, ancaq bu biliklərdən necə istifadə edəcəyini bilmir. Odur ki, universitetləri bitirdikdən sonra hardasa işə girməkdə problemlər yaşayırlar, kurslara getməli, kiminsə yanında təcrübə keçməli olurlar. Bu problemin həlli üçün hansısa işlər görülürmü? Proqramlarmı dəyişməlidir, yoxsa nə isə başqa addımlar atılmalıdır?\n-Bəli, haqlısınız. İlk növbədə qeyd edim ki, bizim proqramlarımız demək olar ki, hər il dəyişir. Hazırda İqtisad Universitetində 1-ci, 2-ci və 3-cü kurslarda yeni proqramla, yalnız 4-cü kurslar köhnə proqamla dərs keçilir. Dediyiniz problem isə təhsilimizdə uzun illərdir mövcuddur. Həqiqətən tələbələr nəzəri biliklərlə yanaşı, praktiki biliklər əldə etməkdə çətinlik çəkirlər. Mən də bu məsələdə sizinlə tam razıyam. Belə ki, tələbələr birinci dəfə 3-cü kursu bitirdikdən sonra 1 aylıq praktika keçir. Bir də 4-cü kursu başa varduqda, ay yarım diplomqabağı praktikada olur. Bu da tələbəyə kifayət qədər təcrübə və bilik əldə etməyə imkan vermir.\nAmma hazırda UNEC-də keçdiyimiz yeni proqram bu məsələni əsasən həll edir. Belə ki, tələbələr 4-cü kursun 2-ci semestrində 14 həftə davam edəcək 21 kreditlik praktika keçəcəklər. 4-cü kursun yaz semestrində onların akademik dərsi olmayacaq. Təcrübədən dövlət imtahanına, ordan da işə, həyata gedəcəklər. Ancaq bu da azdır. Biz hesab edirik ki, bu sahədə bir çox işlər görülməlidir. 2017-ci ildə başlayaraq İqtisad Universitetində rektorumuz Ədalət müəllimin rəhbərliyi ilə yeni proqram hazırlanacaq və bu məsələyə baxılacaq. Yəni, İqtisad Universitetində bu sahədə ciddi dəyişikliklər olacaq. Mən bir fakültə dekanı kimi hesab edirəm ki, tələbələrin 3-cü və 4-cü kursda təcrübə ilə bağlı kreditlərinin sayı artırılmalıdır. Tək 4-cü kursda deyil, 3-cü kursun bir dövrünü də tələbələr praktikada keçirməlidir. Bunu necə etmək olar? Bizim fikrimizcə, dərslər intensiv keçirilməlidir. Baloniya sisteminə görə, bir fənnin tədrisi 15 həftə olmalıdır. Amma biz bunu intensivləşdirə bilərik. Belə təcrübədən xaricdə də, bizdə də istifadə olunur. Bir smesterdə tələbəyə 6 fənn keçilir. Bu fənnləri intensiv şəkildə 7 həftəyə keçməklə, tələbələrin ücüncü kursun 2-ci semestrində sonuncu 7 həftəsini təcrübəyə gedə bilərlər. 4-cü kursun 2-ci semestrini də tam təcrübədə keçirməklə öz sahəsi üzrə mükəmmməl mütəxəssis kimi yetişər. Rektorumuz Ədalət müəllim bəzi şirkətlərlə müqavilə də bağlayıb. Tələbələrimizin bəzilərinə hətta əmək haqqı, əmək kitabçası da verilir. Yəni, bu istiqamətdə də İqtisad Universitetində müəyyən addımlar atılıb və atılacaq. Tələbələri əmək bazarına tam hazırlamaq istiqamətində səylərimiz bundan sonra davam etdiriləcək.


Fukubukuro — Vikipediya\nTokionun Takeşita küçəsində satılan fukubukurolar.\nFukubukuro (福袋?, azərb. uğurlu çanta) – Yaponiyada yeni il ərəfəsində tətbiq olunan ənənə. Bu ənənəyə görə satıcılar içərisində alıcıya naməlum olan məhsullardan ibarət sürpriz hədiyyə paketi almağı təklif edirlər. Paketin qiyməti onun içindəki məhsulların qiymətindən 50 % ucuz olur. Fukubukuro xüsusilə tələbat olmayan malları satmaq üçün şirkətlər üçün ən yaxşı yoldur.\nFukubukuro ilk dəfə Meyci dövründə Matsuya alış-veriş mərkəzində peyda olub və daha sonra bütün Yaponiyaya yayılıb. Hazırda hətta ABŞ-da da bəzən bu konsepsiyadan istifadə olunur.\nPaketlərin içərisində adətən paltarlar, aksesuarlar, elektronika məhsulları və s. olur. Kiçik uşaqları olan ailələr üçün ayrıca fukubukurolar olur. Fukubukurolar adətən yanvar ayının 2-sində və 3-ündə satışa çıxarırlar. Yaponların çoxu bu paketləri əyləncə xətrinə alırlar. Fukubukuroların çoxu qeyri-şəffaf paketlərdən ibarət olsa da, bəzən şəffaf paketlərdən də istifadə olunur. Bu zaman paketin içərisindəkiləri də görmək olur. Əgər paketin içərisindən istənilməyən məhsul çıxsa, onda ona fukobukuro (uğursuz çanta) və ya utsubukuro (qanqaraldıcı çanta) deyirlər.\nFukubukuroların qiymətləri adətən 1000-50000 yen arasında dəyişir. Ən bahalı fukubukuro 2006-cı ildə Qinza rayonunda 200,6 milyon yen qiymətində olub. İnsanlar fukubukuroları almaq üçün sıraya düzülürlər. Hər mağazanın özünə məxsus fukubukurosu olur. O qədər populyardır ki, satışın ilk günün günorta saatlarında tükənirlər. Mağazalar paketlərin dizaynına da xüsusilə fikir verirlər. Çox vaxt insanlar paketləri atmayıb, daha sonra da istifadə edirlər. Demək olar ki, yeni il ərəfəsində hər mağaza fukubukuro satır. Ən populyar fukubukuro satış mağazaları Dokidoki, Azul by Moussy, Adidas, Miki House, Disney Store, Bikku Camera və s. hesab olunur.\nFukubukuro son illər turistlərin də diqqətini cəlb etməyə başlayıb.\n↑ 1 2 3 4 5 "Fukubukuro nedir?". Asialogy (yaponca). 11 dekabr 2018 tarixində arxivləşdirilib. İstifadə tarixi: 11 dekabr 2018.\nVikianbarda Fukubukuro ilə əlaqəli mediafayllar var.\nMənbə — "https://az.wikipedia.org/w/index.php?title=Fukubukuro&oldid=4570903"\nBu səhifə sonuncu dəfə 16 yanvar 2019 18:15 tarixində redaktə edilib.


Ailə Həkimi-Həyata gəlmək və ya ölümdən həyata\nHəyata gəlmək və ya ölümdən həyata\nRahilin ölümü, Françesko Furini (Francesco Furini, 1600-1646)\nRəsm əsəri belə bir hadisəni əks etdirir.\n“Bir gün Yaqubla Rahil Befildən yola düşürlər. Yefrafdan Vifleymə azacıq məsafə qalmışdı ki, birdən Rahilin doğuşu başlayır və bu proses-uşağın doğulması çox çətin keçir. Hələ doğuş gedərkən mamaça onu sakitləşdirərək deyirdi:\n“Qorxma, o da sənin oğlundur, çünki oğlun dünyaya gəlir”.\nRahil isə yeni doğulmuş oğlunun adını Benoni deyə-deyə həyatla vidalaşırdı. Atası Yaqub dünyaya yenicə göz açan körpəsini Benyamin adlandırdı. Rahil isə Yefraf yolunda, yəni Vifleymdə dəfn edildi”.\nYaqubun dörd arvaddan doğulmuş on iki oğlu var idi və Benyamin bunların ən sonuncusu idi. Bibliyaya görə Yaqubun oğlanlarının nəslindən olan qəbilələr İsrail xalqını yaratdılar.\nRahil Yaqubun son və sevimli arvadı idi. O, Benyamindən başqa Yusifi də dünyaya gətirmişdi. Bibliyada Rahilin bir qız övladı olduğu da göstərilirdi. Məlumatlara görə, Rahildə anatomik və ya klinik “dar çanaq” olmuşdur (Rahilin üç doğuşu olmuşdur, Benyamin, Yusif və bacıları). Rahilin çətin doğuşunun səbəbini də elə ya dölün köndələn vəziyyəti ilə, yaxud da özünün dar çanağa malik olması ilə bağlayırdılar. Doğuşu çətin olsa belə uşaqların yaşaması ciddi ağırlaşmaların olmamasından xəbər verir. Ancaq doğuş zamanı cift gəlişi, preeklampsiya olmasa da Rahil yaşamadı. Beləliklə, ana həyatla vidalaşsa da, övladı doğuldu. Rahilin ölümündən 4000 il keçmişdir. O dövrdən bu vaxtadək mama – həkimlər doğuş zamanı ana və ya uşaq ölümünün qarşısını almaq üçün çox çalışır və yeni metodlar axtarıb tapmaq istəyirlər.\nEnrike Qrau (Enrique Grau, 1920-2004), 1844 –cü ildə Kolumbiyada həyata keçirilən ilk Qeysəriyyə əməliyyatı\n12 May – Beynəlxalq Tibb bacısı Günü\nHər il bütün dünyada 12 May – ilk tibb bacısı Florens Naytinheylin doğum günü – Beynəlxalq Tibb bacısı günü kimi qeyd edilir.\nTibb bacısı peşəsinin XIX əsrin ortalarında Florens Naytinheylin anadan olması ilə (Eng Florence Nightingale, 12 May 1820 – 1910) bir vaxtda yaranması qeyd edilir. O zaman Britaniyada zəngin ingilis ailəsinin yaxşı təhsil almış bir qızı cəmiyyətin konvensiyalarına meydan oxuyub, tibb bacısı olmaq qərarına gəldiyini bəyan etdi.\nO dövrdə xəstəxanalarda yatan və ya evdə olan xəstələrə, eləcə də tanışlara, dostlara qulluq, təhsilli qadınlar üçün onlara layiq olmayan bir karyera sayılırdı. Belə hesab edirdilər ki, təhsilə malik olanlar ancaq öz yaxın qohumlarına kömək edə bilərlər. Bu baxımdan Naytinheyl azad mövqe tutdu. Belə ki, o, təhsilli qadınların xəstələrə qayğı göstərmək və onların həyatlarını daha da yaxşılaşdırmaq üçün elmi prinsiplərini və sağlam həyat tərzi ilə bağlı bütün məlumatlarını istifadə edə bilmək istəyini reallaşdırdı.\nBundan əlavə, o, “xəstələrə qayğı” ya da hazırda tibb bacısı dediyimiz peşəni real peşə adlandırırdı. O hesab edirdi ki, tibb bacısı peşəsi o zamanlar bir neçə digər karyera variantları olan qadınlar üçün intellektual və sosial azadlıqla dolu olan bir peşədir.\nVilyam Haterel (William Hatherell 1855-1928) “Son məktub”, 1918\n1854-cü ildə Krım müharibəsi zamanı Florens kazarmaların yenidən qurulması və təmizlənməsini, xəstələrə qayğının artırılmasını, qida rasionunun genişləndirilməsini, yoluxucu xəstəliklər və ölümün sayının azalmasını, eləcə də yoluxucu xəstələrin hospitallara yerləşdirilməsini təşkil etmişdir.\nBu hadisədən bir neçə ay sonra, artıq bütün Britaniyada hamı “gecə lampası ilə gəzən Ledi” dən danışırdı. Belə ki, onun işi bütün gecələri oyaq qalıb, xəstə və yaralıları axtarıb tapmaq, onlara qaygı ilə yanaşmaq və təsəlli verməkdən ibarət idi.\nTibb bacısı peşəsi beləcə yarandı. Bu günü bütün dünya – Florensin ad gününü-Beynəlxalq Tibb bacısı Günü kimi qeyd edir!\n295 PAYLAŞ |


2021, 28 Oktyabr, Cümə axşamı, Bakı vaxtı 20:03\nAlmaniyadan kütləvi deportasiya - Bakıya onlarla miqrant qaytarıldı\nDünya Köləlik İndeksi yeni hesabat açıqlayıb. Bu sənəddə KÖLƏLİYİN SƏVİYYƏSİNƏ GÖRƏ Azərbaycan 167 ölkə arasında, 79 -cu yerdədir.\nHüquqşünas Səməd Rəhimli bu mövzuda müxtəlif layihələr üzərində işləyib. O deyir ki, Azərbaycanda müasir köləlik, xüsusilə də xaricdən gətirilib qul kimi işlədilənlərin hesabatda göstərildiyindən daha böyükdür:\n“Adamların ayrı -ayrı imkanlı şəxslərin mənafeyi naminə məcburi olaraq işlədilməsi müasir köləlik sayılır. Bu beynəlxalq hüquqla qadağandır və ən qatı cinayətlərdən sayılır”.\nMüasir Köləlik İndeksinin izahında deyilir ki, Azərbaycan hökuməti illik fəaliyyət planı ilə bağlı hesabat açıqlamır, köləlik əleyhinə təşəbbüsləri, bu istiqamətdə gördüyü işlər barədə məlumat vermir.\nLakin Azərbaycanda köləliyə məruz qaldıqlarını iddia edən bir qrup şəxs Azərbaycan hökumətini məhkəməyə verib.\n2009-cu ildə AzadlıqRadiosu məcburi əməyə məruz qaldığını iddia edən Serbiya, Bosniya və Hersoqovina vətəndaşları ilə müsahibə etmişdi. Onlar saxlanma şəraitlərindən şikayət edirdilər:\n2012-ci ildə Azərbaycan Miqrasiya Mərkəzi, bu şəxslərin, 33 nəfər Serbiya, Bosniya və Hersoqovina vətəndaşının adından Avropa İnsan Haqları Məhkəməsinə şikayət etmişdi.\n“Seudin ZOLETIC və başqaları” adlı işdə iddia edilir ki, bu adamlar 2006-cı ildə, bir şirkət üçün Azərbaycanda işləməyə gətiriblər, ölkəyə çatan kimi pasportları əllərindən alınıb, ölkədə yaşamaq icazəsi üçün sənədləri düzəldilməyib”.\nİddia ərizəsində deyilir ki, Bosniya və Herseqovina vətəndaşları Azərbaycanda Buta Palace, Baku Expo Centre və 28 Mall -un tikintisində işlədiliblər. İddiaya görə onlar hətta dövlət layihələrində də işləyiblər. Buna misal kimi, Gənclər və İdman Nazirliyinin tikdirdiyi Kür Olimpiya Mərkəzi layihəsini göstəriblər.\nHəmin işi məhkəməyə göndərmiş Azərbaycan Miqrasiya Mərkəzi daha sonra hakimiyyətin təzyiqlərini əsas gətirərərək fəaliyyətini dayandırdı. O vaxt mərkəzin rəhbəri olmuş Əlövsət Əliyev deyir ki, bu iş onların Avropa Məhkəməsinə göndərdiyi sonuncu iş oldu:\n“Əməyin istismarı faktına məruz qalmalarına görə etdiyimiz bu iş artıq kommunikasiya mərhələsindədir, hökumətlə yazışmalar gedir. Amma daha sonra ölkədə nə baş verdiyi barədə məlumatım yoxdur”.\nAzərbaycan məhkəmələri Bosniya və Hersoqovina, Serbiya vətəndaşlarının iddialarını təmin etməmiş, İnsan Alverinə Qarşı Mübarizə üzrə milli koordinator Vilayət Eyvazov isə 2010-cu ildə iddiaları əsassız adlandırmışdı.\nAzərbaycanda hüquq müdafiəçiləri və beynəlxalq hesabatların vurğuladığı bir məqam da, filippinli qadınların evlərdə köləliyə məruz qalmasıdır.\nABŞ Dövlət Departamentinin 2017-ci ildə Azərbaycanla bağlı hesabatında deyilir ki, bu ölkə seks və əmək köləliyi qurbanlarının ünvanıdır, qurbanlar bura Ukraynadan gətirilir. Əvvəlki illərdə isə qurbanlar Çin, Rusiya, Türkiyə, Türkmənistan və Özbəkistandan gətirilib.\nHesabatda deyilirdi ki, qaraçı kökənli uşaqlar, zorla küçələrdə diləndirilir, yolqırağı dükanlarda zorla işə cəlb olunur, çayxanalarda, toyxanalarda işlədilir. Filippinli qadınlar isə ev qulluqçuları kimi istismar olnur.\nBəs görəsən, bu alverin arxasında duranlar kimlərdir? Onlar hansı cəzanı alırlar? Hələlik bu məlumatlarla bağlı Azərbaycanın rəsmi qurumlarından hər hansı cavab almaq mümkün olmayıb.\nAzadlıqRadiosu Dövlət Miqrasiya Mərkəzinə müasir köləliklə bağlı iddialara dair sorğu göndərsə də, iş gününün sonuna qədər cavab ala bilməyib.\nAzərbaycanda İnsan Alverinə Qarşı Mübarizə üzrə Milli Koordinator, daxili işlər nazirinin birinci müavini Vilayət Eyvazov bu ilin mayında, parlamentdəki çıxışında deyib ki, insan alverinə və məcburi əməyə qarşı mübarizə davam edir, 2017-ci ildə ölkədə 142 insan alveri, 6 məcburi əmək cinayəti, habelə insan alveri məqsədilə sənədlərlə qanunsuz hərəkətlər ilə əlaqədar 26 fakt aşkarlanıb.\nABŞ Dövlət Departamenti isə keçən il bildirib ki, Azərbaycanda insan alveri ilə bağlı minimum standart da təmin olunmayıb.\nBəs, Azərbaycanın öz vətəndaşlarının ölkə daxilində məcburi əməyə, müasir köləliyə cəlb olunma faktı varmı?\nHüquqşünas Səməd Rəhimli deyir ki, bu işə ictimai nəzarət olmadığından fakt gətirmək çətindir, amma onun fikrincə, xüsusilə kənd təsərrüfatı və tikinti sektorunda əməyin istismarı, hətta məcburi əmək ehtimalı mümkündür.\nAzadlıqRadiosu bu mövzuda Bakı sakinləri arasında sorğu aparıb:\nQul əməyi deyəndə göz önünə hansı peşə gəlir?


BANM antiplagiat proqramına qoşulub\n27 Aprel 2016 10:51 | 46\nBakı Ali Neft Məktəbi (BANM) antiplagiatlıq proqramına qoşularaq ABŞ-ın "Turnitin" şirkətinin "Plagiatlıq faktlarının aşkarlanması İnternet servisi"ni tətbiq edir. BANM-dan SİA-ya verilən məlumata görə, bununla bağlı Bakı Ali Neft Məktəbi ABŞ-ın "Turnitin" şirkəti ilə əməkdaşlıq müqaviləsi imzalayıb və bu Internet servisi artıq Bakı Ali Neft Məktəbinin istifadəsindədir.\nAli Məktəbdə tədris prosesində şəffaflığın təmin olunması məqsədi ilə müasir informasiya texnologiyaları tətbiq olunur və plagiatlıq etməyə cəhd göstərən tələbələrə qarşı ciddi tədbirlər görülür. Tələbələrin elmi və tədris işlərində plagiatlığa yol verməsinin tədris prosesinə, həmçinin onların gələcək fəaliyyətinə əks təsir göstərə biləcəyi izah olunur. "Plagiatlıq faktlarının aşkarlanması və qarşısının alınması Internet servisi"nin BANM-də tətbiqinin tələbələrin elmi işlərinin müstəqil və məsuliyyətli şəkildə hazırlanmasında və tədris prosesinin təkmilləşdirilməsində vacibliyi nəzərə çatdırılır.\nQeyd edək ki, ABŞ-ın "Turnitin" şirkətinin onlayn servisindən 140 ölkədə 15.000-dən artıq təhsil müəssisəsi istifadə edir. Bu sistemin BANM-də tətbiqi onun dünyanın ən qabaqcıl universitetləri sırasına daxil olması prosesinə təkan verəcək.


Cəmiyyət 6 Oktyabr 2012 15:59 (UTC+04:00)\nKiyev şəhərində MDB-yə üzv dövlətlərin Baş prokurorlarının Əlaqələndirmə Şurasının növbəti iclası keçirilib. Trend-in məlumatına görə, bu barədə Azərbaycan Baş Prokurorluğunun mətbuat xidməti məlumat verib.\nTədbirdə cinayətkarlığa qarşı mübarizədə birgə tədbirlərə dair dövlətlərarası əməkdaşlıq, insan alverinə, terrorçuluğa və ekstremizmin digər zorakı təzahürlərinə, habelə narkotik vasitələr, psixotrop maddələr və onların prekursorlarının qanunsuz dövriyyəsinə qarşı mübarizə, qanunsuz miqrasiya və gündəlikdə olan digər məsələlər müzakirə edilib.\nİclasda Ermənistan nümayəndə heyəti azərbaycanlı zabit Ramil Səfərovun ölkəmizə ekstradisiyasının qeyri-legitimliyi barədə tədbirin protokol qaydalarına zidd olan siyasi bəyanat verərək Şura tərəfindən müvafiq qətnamənin qəbul olunması barədə məsələ qaldırıb.\nAzərbaycan Respublikası Baş prokurorunun müavini Namiq Əsgərov tədbirdə çıxış edərək, Ermənistan nümayəndə heyəti tərəfindən qaldırılan məsələnin tam əsassız olduğunu, Ramil Səfərovun Azərbaycana ekstradisiyasının "Məhkum olunmuş şəxslərin verilməsi haqqında" Avropa Konvensiyası əsasında həyata keçirildiyini və ölkə Konstitusiyasının 109-cu maddəsinə uyğun olaraq Azərbaycan Respublikasının Prezidenti tərəfindən qanunvericiliyə və beynəlxalq normalara müvafiq qaydada əfv olunduğunu bildirib.\nMDB-yə üzv dövlətlərin Baş prokurorlarının Əlaqələndirmə Şurası tərəfindən Ermənistan nümayəndə heyətinin təklifi rədd edilmiş və həmin məsələ üzrə hər hansı bir müzakirə aparılmayıb.


Bu saatlarda Zəngəzur dəhlizinin taleyi həll olunur - Azərbaycan və Ermənistan arasında gərgin danışıqlar\n19 Noyabr 2021 14:33\nErmənistan parlamentinin Mülki Müqavilə Partiyasından olan deputatı Artur Ovannisyan Ermənistan çox gərgin proseslə üz-üzədir və hər bir potensial müzakirə vacibdir”açıqlamasından sonra regionda bütün diqqətlər Ermənistana yönəlib. Ovanenisyanın dediyi kimi bütün danışıqlar gizli şəkildə aparılır.\nAdalet.az xəbər verir ki, aradan bir-neçə saat sonra növbəti məlumat Ermənistan parlamentinin Müdafiə və təhlükəsizlik daimi komissiyasının sədri Andranik Köçəryandan gəldi. O, bugünkü brifinqdə bildirib ki, demarkasiya prosesinə hazırlıq sıfır nöqtəsindən başlayacaq.\nOnun sözlərinə görə, Ermənistan prosesin başlanmasına razılıq verib. Köçəryan da Moskvadan daxil olan təklifin detallarını açıqlamayıb.\nHakim Mülki Müqavilə fraksiyasının deputatı Eduard Ağacanyan isə bildirib ki, Ermənistan prosesi müvafiq komissiya formasında və birbaşa (vasitəçisiz) başlamağa hazırdır:\n“Amma yalnız müəyyən texniki məsələlərdə müqavilə imzalandıqdan sonra. Ermənistan artıq Rusiyanın təklifini qəbul etməsi barədə cavabını yazılı şəkildə Moskvaya göndərib. Söhbət hazırlıq işinin başlamasından gedir”.\nP,S. Hərbi ekspert Ədalət Verdiyevin öz Feysbuk səhifəsində yazdığı statusdan sonra ermənilərin verdiyi mühüm məlumata inandım. Hərbi ekspertimiz yazıb: “Zəngəzur dəhlizi artıq Azərbaycan üçün açıqdır! Gözümüz aydın! Eşq olsun Ali Baş Komandana! Eşq olsun Silahlı Qüvvələrimizə!”\nDoğma yurdlarımıza yenidən qovuşmaq ümidilə


AğacçiçəkAllahın yaratmasıYarpaqHidroforTorpaqsu möcüzəsiMühərrikKök Çox hündür bir ağacın ən yuxarısındakı budağının ən uc yarpağına qədər suyun necə çatdığını heç düşünmüsünüz?\nYaşadığınız binanın zirzəmisindəki anbarın içindəki suyun hidrofor və ya hər hansı güclü bir motor olmadan yuxarı mərtəbələrə çıxması mümkün deyil. Elə ağaclarda da hidrofor kimi güclü sistem mövcuddur.\nAllah hər ağacı bütün təchizatı ilə birlikdə yaratmışdır. Belə ki, bir çox ağacdakı sistem evlərdə istifadə edilən hidrofor sistemindən dəfələrlə üstündür.\nBitkilərin həyatlarını davam etdirməsi üçün fotosintez etməyə, bunun üçün də torpaqdakı suya və minerallara ehtiyacları vardır. Ağacların kökləri torpağın altına bir şəbəkə kimi yayılaraq su və mineralları sürətlə sorurlar. Köklər nazik olmaqla yanaşı, tonlarla ağırlıqda olan ağacların torpağa möhkəm yapışıb dayanmalarını da təmin edirlər. Köklərin torpağı tutma xüsusiyyəti çox vacibdir, çünki bunun nəticəsində torpaq sürüşmələri və torpağın məhsuldar olan üst qatlarının yağışla yuyularaq itməsi də aradan qalxır.\nKöklər torpaqdan su çəkərkən heç bir vasitəyə - alətə ehtiyac duymurlar. Köklərin suyu çəkmə prosesini həyata keçirən motorları yoxdur. Suyu və mineralları metrlərlə uzunluqdakı gövdəyə daşıyan texniki vasitələri də mövcud deyil. Bəs köklər geniş sahəyə yayılaraq bu işi necə bacarırlar?\nTorpağın dərinliklərinə yayılan köklər bitkinin ehtiyacı olan su və mineralları gövdə və budaqlar vasitəsilə yarpaqlara çatdırırlar. Köklərin torpaqdakı suyu sormaları bir zondlama üsulunu xatırladır. Kök ucları torpaqdakı suyu tapana qədər torpağın dərinliklərini axtarmağa davam edirlər. Su ağacın kökünə əvvəlcə xarici qılafından və kapilyarlardan daxil olur. Hüceyrə içindən və hüceyrə qabıqlarından gövdə toxumasına keçir. Buradan da bitkinin hər tərəfinə paylanır.\nBu qüsursuz proses əslində son dərəcə mürəkkəbdir. Belə ki, bu sistemin sirri texnologiya və kosmik əsrə çatdığımız dövrdə belə tam şəkildə açılmayıb. Ağaclardakı “hidrofor sistemi”nin varlığı təqribən iki əsr əvvəl kəşf edilmişdir. Ancaq suyun, yerin cazibə qüvvəsinə zidd olan hərəkətinin necə baş verdiyinə dəqiq açıqlama gətirən qanun hələ tapılmayıb. Alimlər bu mövzuda sadəcə müxtəlif nəzəriyyələr irəli sürürlər. Elm adamlarının cəhdləri nəticəsində ağaclardakı hidrofor sisteminin qüsursuzluğu ortaya çıxmışdır. Belə qüsursuz bir sistem Allah’ın üstün ağlını bizə göstərən dəlillərdən sadəcə biridir. Ağaclardakı daşıma sistemlərini də hər şeyi yaradan Allah yaratmışdır.\nİnsan bütün varlıq aləmindəki yaradılış möcüzələrini görmək üçün səy göstərməlidir. Beləliklə, insan Allah’ı daha yaxşı tanıyacaq, Onun böyüklüyünü və üstünlüyünü lazımi kimi təqdir edəcəkdir. Allah Quranda belə buyurmuşdur:\nSayta Get 20 sualda təkamül nəzəriyyəsinin süqutu\nSayta Get Kamil iman


BSE — İnformasiya Bülletenləri\nNəzərinizə çatdırmaq istərdik ki, 2016-ci ilin fevral ayrından etibarən Bakı Fond Birjası yenilənmiş “Həftəlik Bülleten”-lərinin buraxılışına başlamışdır. “Həftəlik Bülleten”-nin hazırlanmasının əsas məqsədi yerli kapital bazarlarında baş verən yenilikləri, kapital bazarları üzvlərinin fəaliyyəti üzrə statistik məlumatları təqdim etmək və ümumilikdə Azərbaycan Respublikasının iqtisadiyyatında baş verən əsas hadisələri göstərməkdir. Bülletendə aşağıdakı başlıqlar üzrə məlumatlar yerləşdirilmişdir:\n1) Ümumi bazar göstəriciləri\n2) Dövlət borc alətləri, aylıq / illik hərraclar, gəlirliklər\n3) Yerləşdirmədə olan səhmlər\n4) Yerləşdirmədə olan korporativ istiqrazlar\n5) Dövriyyədə olan istiqrazlar\n6) Market meyker əqdləri\n7) Listinqdə olan emitentlər\n8) Listinqdə olan şirkətlərin emissiya prospektlərindən xülasə\n9) Azərbaycanlı emitentlərin xaricdəki emissiyaları\n10) Xəbərlər və anonslar\n11) Azərbaycanın makroiqtisadi göstəriciləri\nBülleten özündə Azərbaycan kapital bazarları barədə ən son statistik məlumatları və icmalları əks etdirir. Belə ki, bu məlumat Azərbaycan kapital bazarlarındakı mövcud vəziyyəti daha dərindən anlamağa və müvafiq qərarların verilməsi zamanı daha effektiv olmağa köməklik göstərəcəkdir.\n“Həftəlik Bülleten” Azərbaycan dilində hazırlanır və təqdim olunan email ünvanlara elektron formatda göndərilir. Qeyd olunan informasiya məhsuluna aşağıdakı şərtlərlə abunə olmaq olar:\n6 aylıq abunə haqqı: 260 manat\n1 illik abunə haqqı: 360 manat\nBülletenə abunə olmaq üçün 012 498 98 20, daxili 107 nömrəsi ilə əlaqə saxlayın, əlaqələndirici şəxs: Əli Orucov